Qayamat ki Nishanian - Qurano Sunnat ki roshni me\nLast updated Mar 25, 2020 35,076\nBarish ke qatron ki tarah Fitne Nazil honge\nHazrat Umar (R.A) Fitno ke Aagey Darwaza hain\nMashriq se Shaitan ka Seengh Namudar hoga\nMuslaman aapas me Qatal-o-Gharat karenge\nKhuwarij ka zahoor\nMaal aur Khazane ba’qasarat Hasil honge\nTaoon (plague) ki waba phailegi\nIlm ka khatma aur jahalat mein izafa ho jaye ga\nMausiqui – Gana bajana aam ho jayega\nLog bakheel (Kanjus) ho jayenge\nUmmat e Muslima Shirk me mubtala ho jayegi\nUmmat e Muslima ki Auratein Shirk mein ziada mubtala hongi.\nMasajid me Zaib o Zeenat aur fakhar o Mubahaat kiya jayega\nKarobar me Aurtien bhi Shareek hongi\nBaalo ko rangne Siyah khizab (black colour) istamaal kiya jayega\nQuraish ka khatma ho jayega\nZalzaley bakasrat aaya karenge\nSoortien maskh hongi aur log Zameen me dhansaye jayengey\nDil ka daura (Heart Attack) bakasrat hoga\nQuran ko bheek mangney ka zariya bana liya jayega\nDua aur taharat me Ziadti ki jayegi\nAasman ko cchune wali imartein banane me muqabley honge\nQartas o qalam (nashar o ashaat) ka zahoor\nAqal parast ustad ban jayengey\nBazar qareeb qareeb hongey\nNaukrani Apne Malik ko janam degi\nNek Log madoom(faut) ho jayenge\nBarish bakasrat hogi magar khaimey mehfooz rahiengey\nQustuntniya (istanbul) ki fatah\nKuffar Muslmaano par toot padengey\nIsaion se mil kar Musalman tisre dushman se ladenge phir Isaion aur Musalmano me jung e azeem hogi\nRoomi Kasrat e tadaad me badh jayenge\nDarya e faraat se soney ka pahaad namudar hoga\nMisr, Shaam aur Iraq apne paimaney aur khazaney rok lengey\nMaut ki Tamanna ki jayegi\nBaitullah par charhai kerne wala lashker zameen me dhans jayega\nEk Qahtaani hukmaran hoga\nEk Jhajah naami Badshah hoga\nHaiwanat o jamadaat insan se humkalam hongey\nShajar o Hajar pookar utheinge\nArab ke dasht o sehra baghaat me badal jayenge\nQayamat ki 10 Badi Badi Nishaniyan\nDajjal ka khurooz Qayamat ki 10 badi nishaniyon me se hoga\nKya Nabi Kareem (Sallallahu Alaihay Wasallam) ne dajjal ko dekha tha?\nDajjal ki Shobde Baazian\nDajjal se bachney ke liye log pahadon par panah lenge\nJin logon ka pasandeeda (favourite) leader Dajjal hoga!\nDajjal Khudaai ka dawa karega\nApne mathey par likha Kafir (Kaaf, Faa, Raa) na mita sakega\nDajjal ki dono Aankhien ayebdaar hongi\nMakkah aur Madina me dakhil nahi ho sakega\nQatal nahi kar payega\nDajjal sacchey aur mukhlis musalman ko nuqsan nahi pohancha sakega\nBargah e ilahi mein Dajjal ki hasiyat ‘parkaah’ barabar bhi nahi\nDajjal kitne din zameen par firega\nDajjal Makkah aur Madina mein dakhil nahi ho sakta\nDajjal baitullah aur baitul maqdas mein dakhil nahi ho sakta\nDajjal ke liye sab se sakht log koun se sabit hongey?\nKhuruj-e-Dajjal ke baare me Aham Nasihatein\nNuzool Isa Alaihe Salam Quran majeed ki roshni me\nNuzool Maseeh Alaihe Salam Aahadees ki roshni me\nSifat o muqaam e Nazool e Isa Alaihe Salam\nWaqt Nazool Isa Alaihe Salam\nAlamaat e Isa Alaihi Salam\nHazrat Isa Alaihi Salam Deen-e-Islam ghalib kar denge\nHazrat Isa Alaihe Salam Hajj aur Umrah karenge\nIsa Alaihi Salam ke Naam RasoolAllah Salallahu Alaihi Sallam ka Paigam\nIsa Alaihi Salam aur Aman o Amaan\nIsa Alaihi Salam kitna arsa zameen per rahenge\nHazrat Isa Aaihe Salam ki wafaat aur tajheez o takfeen\nAman o Amaan ka Sunehra dour hoga\nMashriq, Maghrib aur jazeera tul Arab mein zameen ka phatna\nSooraj maghrib se taloo hoga\nHar Momin Bande ki rooh qabaz kar li jayegi\nFir Maidaine Hashr Qayam hoga.\nFitno ka Zuhoor –\n1. Barish ke qatron ki tarah Fitne Nazil honge\n۞ Hadees: Hazrat Umme Salma (R.A) farmati hai ke ek raat Rasool Kareem (Sallallahu Alaihay Wasallam) ghabra ke uthey aur farmaya: Subhan Allah kis qadar khazaney aur Fitney Allah ki taraf se nazil kiye gaye hain? hujray walion (Azwaaj e Rasool Sallallahu Alaihay Wasallam) ko kon uthaye ga ta ke wo Namaz perhien?.\nSahih Bukhari Kitab ul Fitan 7069\n۞ Hadees: Hazrat  Usama (R.A) farmatey hain ke Nabi (Sallallahu Alaihay Wasallam) Madina ke kisi Unchey maqan per charhey phir farmaya: kya tum bhi dekh rahe ho jo Main dekh raha hu? (Sahaba (R.A) ne kaha: Nahi Allah ke Rasool! tou Aap (Sallallahu Alaihay Wasallam) ne farmaya: bila shuba main barish ke qatron ki tarah tumhare gharon ke darmayan Fitney girtay huwey dekh raha hon.\nSahih Muslim Kitab ul Fitan 7245\n2. Hazrat Umar (R.A) Fitno ke Aagey Darwaza hain\n۞ Hadees: Hazrat Huzaifa (R.A) se marvi hai ke Umer bin Khattab (R.A) ne pucha ke fitno ke baray mein Allah ke Rasool (Sallallahu Alaihay Wasallam) ke farameen kis ko yad hein? Hazrat Huzaifa (R.A) ne jawab dia ke muje wo maano yaad hain. Umer (R.A) ne kaha: Paish karo tum waqai Zuratmand ho. kaha ke Allah ke Rasool (Sallallahu Alaihay Wasallam) ne farmaya:\n"Aadmi ke Ahlo Ayaal aur Maalo Doulat is ke liye Fitna hain jo isey Namaz, Zakat, Amar bil Maroof aur Nahi an almunkir jaisay Amaal se roktey hain. Umer (R.A) ne kaha: main is Fitney ke baray mein nahi puchta, main tou is Fitney ke baray mein puchta hun jo Samandar ki mojon ki tarah umadta chala ayega. Huzaifa (R.A) ne kaha Ameer ul Momineen! Aap ko tou is Fitney se pareshan nahi hona chahiye kyon ke Aap ke aur is Fitney ke darmiyan ek band darwaza hai. Umer (R.A) ne kaha: wo darwaza khola jaye ga ya toda jaye ga? Main ne kaha: toda jaye ga. kaha: phir yaqeenan isey band nahi kiya ja sakega? Main ne kaha: ji haan.\nHum ne Huzaifa (R.A) se pucha kya Umar (R.A) is darwazay ke mutaliq jantey they? farmaya: haan! jis tarah muje yaqeen he ke kal se pehle raat ayegi kyon ke maine aisi baat bayan ki thi jo bebuniyad nahi thi. hume in se yeh puchney me dar laga ke wo darwaza koun hai? chunache hum ne masrooq (tabee) se kaha (ke wo puchien) jab unhone pucha ke wo darwaza koun tha? tou Unhone jawab dia: wo darwaza Umer (R.A) they.\nSahih Bukhari Kitab ul Fitan 7096\nNote:  Qayamat ki yeh Nishani bhi puri ho chuki hai. Ummat e Muslima ko Hazrat Umar (R.A) ki Shahadat ke baad jin fitno ka samna karna pada wo Aaj tak chal rahey hain.\n3. Mashriq se Shaitan ka Seengh Namudar hoga\n۞ Hadees: Hazrat Abdullah bin Abbas (R.A) se marvi hai ke Allah ke Rasool (Sallallahu Alaihay Wasallam) ne Dua mangi: ya Allah! humare Saa'a aur Mad me Barkat farma, Ilahi! humare Yaman o Shaam me Barkat farma. logon me se Ek Aadmi ne kaha: Aye Allah ke Nabi (Sallallahu Alaihay Wasallam)! humare iraq ke liye bhi (Dua karein). Aap (Sallallahu Alaihay Wasallam) ne farmaya: wahan se Shaitan ka Seengh Namudar hoga aur Fitney Ubliengey, bila shuba Jor-o-Jafa Mashriq me hai.\nAl Mu'jam al Kabeer 13422\nMajma al Zawaid 308/3\nMukhtasir al Targheeb 87\n4. Qayamat se pehle khoob khoonraizi hoga\n۞ Hadees: Hazrat Abu Musa (R.A) farmatey hain ke RasoolAllah (Sallallahu Alaihay Wasallam) ne irshad farmaya: Qayamat se pehle khoob khoonraizi hoga. Sahaba (R.A) ne kaha: hum tou Ek Saal me 70 hazar ko Qatal kerte hai tou kya is se bhi zyada kasht-o-khoon hoga? Aap (Sallallahu Alaihay Wasallam) ne farmaya: wo tumhara Mushrikon ko Qatal kerna nahi hoga balkay tum aapas me khoon raizi karogey. Sahaba (R.A) ne kaha: kya is waqt humare hosh o hawaas qayam hongey? farmaya: is din logon ki Aqlein cheen li jayengi aur wo samjhienge ke hum kis cheez (haq) per hain halankein aisa nahi hoga.\nMusnad Ahmad 557-569/4\nIbne Majah 4007\n۞ Hadees: Ek riwayat me yeh izafa hai ke Admi apne humsaye, Apne Bhai, Chacha aur Bhateejay ko Qatal kerne se daraigh nahi karay ga.\n*Musnad Ahmad 410/4\n5. Muslaman aapas me Qatal-o-Gharat karenge\n۞ Hadees: Hazrat Abu Soban (R.A) farmatey hain ke RasoolAllah (Sallallahu Alaihay Wasallam) ne farmaya:\n“Beshaq main ne apne Rab se sawal kia: Ya Rab! meri ummat ko (Majmoee taur per) Qahatsaali se Halaq na kerna, inn per koi aisa Ghair Muslim dushman musallat na ho jo inn ki markaziyat ko bilkul Nest-o-Nabood kar de.\nAllah Ta’ala ne farmaya: Aey Muhammad (Sallallahu Alaihay Wasallam)! mere faislon mein koi Raddo-Badal nahi ho sakta, maine Aap ki apni ummat ke haq me yeh Dua qabool kar li hai ke inhe Qahatsaali se halaq nahi karunga aur na inn per koi Ghair Muslim dushman musallat karunga jo inn ki Jarien ukhar phankey, khuwah wo chunki inn (Musalmano) per hamla awar ho jaye albata yeh aapas me Qatal-o-Gharat karenge aur ek dusre ko Qaidi (tak) bana lenge.”\nSahih Muslim; Kitab ul Fitan 2889\n6. Khuwarij ka zahoor\n۞ Hadees: Hazrat Abu Saeed (R.A) farmatey hain ke Nabi Kareem (Sallallahu Alaihay Wasallam) (Maal) taqseem farma rahey they ke Abdullah bin Zil Khuwaisra tameemi aaya aur kaha ya RasoolAllah (Sallallahu Alaihay Wasallam)! insaf kijiye. Aap (Sallallahu Alaihay Wasallam) ne farmaya: afsos agar main insaf nahi karunga tou phir koun kareyga?\nis per Umer (R.A) ne kaha mujhe ijazat dijiye ke main is ki Gardan maar du. Aap (Sallallahu Alaihay Wasallam) ne farmaya: nahi is ke kuch aisey sathi hongy jin ki Namazon aur Rozon ke samne tum apni Namazon aur Rozey ko haqeer samjhogey lekin wo Deen se is tarah bahar ho jayengey jis tarah teer janwar me se bahar nikal jata he, agar teer ke par, paikaan baar aur lakri ko dekha jaye tou kaheen koi nishaan (khoon) nazar nahi aata, kyonke wo (janwar ke) leed, gobar aur khoon sab se aagey (bedagh) nikal gaya. (isi tarah wo log saaf Islam se nikal jayenge) in ki nishani ek mard hoga jis ka ek hath Aurat ki chati ki tarah ya yun farmaya ke gosht ke thal thal kertay lothrey ki tarah hoga. yeh log Musalmano ke intshaar ke waqt paida hongey.\nSahih Bukhari 6933\n۞ Hadees: Abu Saeed (R.A) farmatey hain ke main gawahi deta hu ke yeh hadees main ne Huzoor Nabi Kareem (Sallallahu Alaihay Wasallam) se suni hai aur main gawahi deta hu ke Hazrat  Ali (R.A) ne (Nehrwaan me) in se Jung ki thi aur main is jung me in ke sath tha. in logon me se ek banda Qaidi bana kar laya gaya tou is me man-o-aan wohi cheezien thi jo Nabi (Sallallahu Alaihay Wasallam) ne bayan farmai thi.\n7. Maal aur Khazane ba’qasarat Hasil honge\n۞ Hadees: Jabir bin Samra (R.A) farmatey hain ke Allah ke Rasool (Sallallahu Alaihay Wasallam) ne irshad farmaya: Yeh Deen Qayam raheyga hatta ke quraish se 12 khulafa hongey, phir Qayamat se pehle jhootey zahir hongey. Musalmano ki ek badi Jamat kisra ke Safaid khazaney haasil kar legi.\nSahih Muslim kitab ul imara 1822\n۞ Hadees: Hazrat Soban (R.A) se marvi hai ke RasoolAllah (Sallallahu Alaihay Wasallam) ne irshad farmaya: Allah Ta’ala ne mere liye Zameen ko sukaid dia tou Main ne Zameen ke Mashriq o Maghrib (tak) ko dekha hai. bilashuba Meri Ummat ki hakumat wahan tak pohancheygi jahan tak muje mushahda karaya gaya hai aur mujhe surkh o safaid (sona, chandi) do khazaney bhi ata kiye gaye hain.\nSahih Muslim Kitab ul Fitan 2889\n8. Bait ul Maqdas ki Fatah\n۞ Hadees: Hazrat Aof bin malik (R.A) se marvi hai ke Nabi Kareem (Sallallahu Alaihay Wasallam) ne irshad farmaya: Qayam e Qayamat ki 6 nishanian shumar kar lo. (1).Meri Maut, (2).Bait ul Maqdas ki fatah, (3).phir ek waba jo tum me shiddat se phailegi jaisay bakrion me taoon phail jata hai, (4).phir maal ki kasrat iss darje me hongi ke ek shakh 100 dinaar bhi agar kisi ko dega tou wo is per bhi naraz hoga, (5).phir fitna itna tabah kum aam hoga ke Arab ka koi ghar baaki na rahega jo is ki lapait me na aa gaya ho.\n(6). phir sulah jo tumhare aur bani aal asfar (room ke Issai) ke darmayan hongi lekin wo dagha kariengey aur ek azeem lashker ke sath tum per charhai karienge. is me 80 jhandey hongey aur har jhandey ke niche 12,000 fauj hogi.\nSahih Bukhari kitab ul jaziya 3176\nNote: Bait ul Maqdas, Yahood o Nasara ke Zair e control tha jo Mulk phalestine me Waqia hai. islam ke ibtadai dour me Nabi (Sallallahu Alaihay Wasallam) bait ul maqdas ki taraf rukh kar ke Namaz perhte they phir Allah Ta’ala ne baitullah ko mustaqil qibla bana dia. Aap (Sallallahu Alaihay Wasallam) ki paishangoyi Hazrat Umar (R.A) ke dour e khilafat 18 hijri me puri hui aur Musalmano ne Bait ul Maqdas Yahood o Nasara se Aazad kerwa lia. 1099 me Saleebion ne bharpoor yalgharon ke sath bait ul maqdas musalmano se cheen lia phir taqreeban 90 saal baad 1187 me Sultan Salah u Deen Ayubi (R.H) ne paiham marka arraiyon ke baad Bait ul Maqdas Saleebion se azad kerwa lia magar afsos ke ab Bait ul Maqdas, yahoodion ke qabzay me hai aur Qayamat ke qareeb jab imam mehdi (R.A) aur Hazrat Isa (Alaihi Salam) ka zahoor hoga is waqt wo bazor shamsheer isey dobara azad kerwayenge.\n9. Taoon (plague) ki waba phailegi\n۞ Hadees: Hazrat Salma bin Nafeel (R.A) farmati hain ke ek martaba hum Allah ke Rasool (Sallallahu Alaihay Wasallam) ke paas tashreef farma they ke ek aadmi ne pucha: ya Rasool Allah! kya Aap ke paas kabhi aasman se khana aaya hai?\nfarmaya haan, kaha: kaisay?\nfarmaya: chotay bartan mein.\nkaha: kya is me se kuch baaki bacha?\nkaha: wo kahan hai?\nfarmaya: isey dubara utha lia gaya aur meri taraf wahi nazil hui ke main tumhare darmiyan humesha nahi rahunga balkey faut kar lia jaunga aur mere baad tum (Sahaba) bhi kuch der zinda rahoge. tum (musalmano ki) Jamatein dekhogey jo aapas me Qatalo Gharat kareinge aur Qayamat se pehle "Maut" phailegi jo badi shiddat se (har taraf) phail jayegi is ke baad Zalzalon waley saal hongey.\nMasnad Ahmad 145/4\nSunan Darmi 43/1\n10. Imandari kum aur khayanat bharpoor hogi\n۞ Hadees: Hazrat Abu Huraira (R.A) se marvi hai ke Rasool Kareem (Sallallahu Alaihay Wasallam) apni majlis me logon se guftugu farma rahe they ke ek deehati aaya aur kehne laga: aye Allah ke Rasool Sallallahu Alaihay Wasallam! Qayamat kab ayegi? Aap (Sallallahu Alaihay Wasallam) ne farmaya jab imanat (imandari) zaya ki jaye tou Qayamat ka intzar karna. is ne kaha: imanat ka zayaa kaise hoga? farmaya: jab kaam na ahal logon ke supurd kar diye jayen tou Qayamat ke Muntazir raho(intezar karo).\nSahih Bukhari kitab ul riqaaq 6496\n۞ Hadees: Hazrat Huzaifa (R.A) farmatey hai ke Allah ke Rasool (Sallallahu Alaihay Wasallam) ne hume 2 hadeesien bayan farmayen jin mein ek ka zahoor tu mein dekh chuka hon aur dosri ka muntazir hun, Rasool Allah (Sallallahu Alaihay Wasallam) ne hum se farmaya: ke imanat logon ke dilon ki gehraiyon me utarti hai phir Quran majeed aur hadees shareef sey is ki mazbooti ho jati hai aur Aap (Sallallahu Alaihay Wasallam) ne (dusri hadees me) imanat ke uth janay ke mutaliq farmaya ke aadmi ek martaba soye ga aur (isi me) imanat is ke dil se khatam ho jayegi aur isme beyimani ka halka sa dagh par jaye ga. phir ek martaba soye ga tou wo dagh chaley ki tarah ho jaye ga jis tarah tum paon per angara phanko tou is se ek phula hua chala sa nikal aata haiy jo ander se khali hota haiy. phir yeh haal hoga ke log khareed o farokht karienge aur koi shakhs imanatdaar nahi hoga.\nkaha jayega ke falaan logon me ek imanat dar shakhs hai. is ke mutaliq yeh bhi kaha jayega ke wo kitna aqalmand, buland housla aur buhadar hai halankay is ke dil me rayii barabar bhi iman (imanat) nahi hoga. (Hazrat Huzaifa (R.A) farmatey hain ke) main ne ek aisa waqt bhi dekha ke main khareed o farokht bila khauf o khatar kiya karta tha agar wo (tajir) musalman hota tou is ka islam isey (beyimani se) rokta aur agar wo essai hota tu is ka madadgar isey rokta tha lekin ab (beyimani ke barh jane ki wajah se) main falaan aur falaan ke siwa kisi se khareed o farokht hi nahi karta.\nSahih Bukhari kitab ul riqaaq 6497\n۞ Hadees: Hazrat Abdullah bin Umer (R.A) farmatey hai ke logon ki misaal unton ki se hai ke 100 mein se ek bhi (taiz) sawari ke qabil nahi milta.\nSahih Bukhari kitab ul riqaq 6498\n۞ Hadees: Hazrat Mardas aslami (R.A) farmatey hai ke Rasool Allah (Sallallahu Alaihay Wasallam) ne farmaya: naik log ek ke bad deegray rukhsat hotey jayenge aur fazul log baqi reh jayenge jis tarah jo ka bhoosa ya raddi khajoor baki reh jati hai. Allah Ta’ala in (fazool logon) ki kuch parwah nahi karienga.\nSahih Bukhari 6434\n۞ Hadees: Ek riwayat mein hai:\nAap (Sallallahu Alaihay Wasallam) ne apne dono hathon ki unglion ko baham mila kar farmaya ke is tarah in ke wadey aur Imanatien khalat malat ho kar reh jayengi. (Ibne Umer R.A) Sahabi ne pucha: ya RasoolAllah (Sallallahu Alaihay Wasallam)! phir hume kya kerna chahiye? farmaya: tum Allah se daro Neki ka kaam karo aur Burai se door raho aur logon ko chor kar bilkhusoos apni fikar karo.\nMasnad Ahmad 216/2\nAbu Dawood Kitab ul Malahim 4335\n۞ Hadees: Hazrat  Abdullab bin Umro (R.A) farmatey hai ke Allah ke Rasool (Sallallahu Alaihay Wasallam) ne irshad farmaya: Qayamat qayem na hogi hatta ke bey hayai aam ho jayegi, qata rehmi phail jayegi, hamsaye burey hongey, khayanat karnewalo ko imanatdar samjha jayega aur imanatdaar khayanat karne lageyga.\nMasnad Ahmad 263-217/2\nNote: imanat dari ka khatma Qayamat ki ek nishani hai jis ka zahoor arsa daraz se ho chuka hai. hakumat, imarat o khilafat, intazamiya, adliya aur her zimadari per ghair zimadar logon ko faiz kerna Qayamat ki nishani hai. Har taraf chori, dakey aur kameenay aur lalchi kisam ke logon ka hona bhi isi zumray mein ata haiy.\nMoujuda daur me her khayen o bad kirdar sayadat o qayadat aur uhdey ka talib hai halankay ohda ek zimadari aur imanat hai jis ka haqdar sirf or sirf wo naik aur imanatdar shakhs hai jisay her waqt Allah ke huzoor jawab dahi ka ihsas mojzan rahay. ilawa azain wo kisi uhday ka talib u mutmani hargiz na ho kyon ke Rasool Kareem (Sallallahu Alaihay Wasallam) ne irshad farmaya:\n۞ Hadees: Allah ki qasam hum hargiz aise shakhs ko uhda nahi sonptay jo is ka talib ya harees ho. (Ek riwayat me hai ‘jo is ka irada rakhta ho.’)\nSahih Bukhari kitab ul ihkam 7149\n11. Zabir o Zalim Hukmaran honge\n۞ Hadees: Hazrat Abu Huraira (R.A) se marvi hai ke main ne Allah ke Rasool ka irshad e garami suna Aap (Sallallahu Alaihay Wasallam) ne farmaya: agar tumhare umer lambi hui tou tum ek aise qoum dekho ge jo Allah ke ghazab me subah karegi aur Allah ki lanat mein shaam guzareygi. in ke hathon me bailon ki dummo ki tarah (lathiyan) hongi.\nSahih Muslim kitab ul jannah 2857\n۞ Hadees: Hazrat Abu Huraira (R.A) farmate hain ke Allah ke Rasool (Sallallahu Alaihay Wasallam) ne irshad farmaya: 2 kisam ke log jahanum walay hain jinhe main ne (abhi) nahi dekha. ek tou wo qoum hai jin ke paas bailon ki dummo jaise lathian hongi aur in ke sath wo logon ko marienge.\nSahih Muslim kitab ul adab 2128\n۞ Hadees: Hazrat Abu amama (R.A) farmate hain ke Allah ke Rasool (Sallallahu Alaihay Wasallam) ne irshad farmaya: is ummat ke aakhri dour me kuch log zahir hongey jin ke hath me bailon ki dummo jaise lathian hongi. yeh log subah o shaam Allah ki lanat aur ghazab ka shikar hongey. (Ek riwayat mein hai ke ‘in se dosti paida na kerna.’)\nMasnad Ahmad 315/5\nSahih al Jame 317/3\n۞ Hadees: Hazrat Huzaifa (R.A) farmate hain ke Allah ke Rasool (Sallallahu Alaihay Wasallam) ne farmaya mere baad aise hukmaran hongey jo meri hidayat se munh pherenge aur meri Sunnat se airaz kariengey aur in (ki intazamiya) me aise log hongey jin ke jismo me Shaitano ke dil hongey.\nSahih Bukhari kitab ul munaqib 3606\n۞ Hadees: Ibne Umer (R.A) se marvi hai ke Nabi Kareem (Sallallahu Alaihay Wasallam) ne farmaya: jab meri ummat me shahana kar-o-far hoga aur roomi o irani badshahon ki naslien in ki khidmat guzar hongi tou Allah Ta’ala in ke badtareen logon ko in ke behtareen logon per musallat kar dega.\nSunan Tirmizi Kitab ul Fitan 2261\n12. Fahashi aam ho jayegi\n۞ Hadees: Abdullah bin Umer (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: yaqeenan Allah Ta’ala beyhayai phailney aur phailaney ko na pasand karta hai ya beyhayai phailaney walay se bughz rakhta hai. aur Aap (Sallallahu Alaihay Wasallam) ne yeh bhi farmaya: Qayamat qayem nahi hogi hatta ke beyhayai phail jayegi.\nMusnad Ahmad 217/2\n۞ Hadees: Hazrat Anas (R.A) se marvi hai ke Allah ke Rasool (Sallallahu Alaihay Wasallam) ne irshad farmaya fahashi, beyhayai aur qata rehmi ka phail jana Qayamat ki nishanion me se hai.\nMajma al Zawaid 284/7\nNote: Fahashi aur bey hayai ka phail jana Qayamat ki ek nishani hai. Aurton ki beypardagi, Mardon se ikhtalaat, mehloot taleem, gaali gloch, movies, dramey, Songs wagaira sab is me shamil hain.\nNabi (Sallallahu Alaihay Wasallam) ki peshangoyi ke mutabiq is ka phailna la mahala qatey hai magar hume is peshangoyi ka misdaq bannay se hattal maqdoor garaiz kerna chahiye.\nQuran majeed ka faisla:\n“Jo log musalmano me bey hayai phailanay ke arzo mand rehte hain in ke liye Dunia aur Aakhirat me dardnak azab hai.”\nSurah al Noor 19\n13. Aurtein kapdey pahen’ne ke bawjood barhana (Nangi) hongi\n۞ Hadees: Hazrat Abu Huraira (R.A) farmate hain ke Allah ke Rasool (Sallallahu Alaihay Wasallam) ne irshad farmaya: 2 kisam ke log jahanum walay hai jinhe main ne (abhi) nahi dekha. ek tou wo qoum hai jin ke paas bailon ki dummo jaise lathian honge aur in ke sath wo logon ko marienge.\nNote: Aurton ka uriyaan libas mein zahoor Qayamat ki nishani hai. mojoda dour me yeh nishani aam hai.\n14. Ilm ka khatma aur jahalat mein izafa ho jaye ga\n۞ Hadees: Hazrat Anas bin malik (R.A) farmatey hai ke Allah ke Rasool (Sallallahu Alaihay Wasallam) ne irshad farmaya: ilm ka uth jana, jahalat aur qatal o gharat ka badh jana Qayamat ki nishanion mein se hai.\nSahih Bukhari kitab ul Ilm 80\n۞ Hadees: Hazrat Abdullah bin Umro (R.A) farmatey hai ke Rasool Allah (Sallallahu Alaihay Wasallam) ne Irshad farmaya: Allah Ta’ala (Zabardasti) logon (ke seeno) se ilm nahi khichiega balkey Ulma ke khinchney (maut) ke sath ilm bhi khinch lega yahan tak ke koi Aalim baki nahi raheyga phir log jahilon ko sardar bana lengey, in se sawal kia jayega tou wo bila ilm jawab denge jis ke nateeja me khud bhi gumrah hongey aur logon ko bhi gumrah karienge.\nSahih Bukhari kitab ul ilm 100\n۞ Hadees: Hazrat  Zaid bin Labaid (R.A) farmatey hai ke Rasool Allah (Sallallahu Alaihay Wasallam) ne ilm uth jane ka tazkira farmaya tou main ne kaha: ya Rasool Allah Sallallahu Alaihay Wasallam! ilm kaise khatam ho jayega halankey hum Quran padhte hai aur apni Aulad ko pardhatey hai (wo apni Aulad ko padhate rahenge tou is tarah) yeh silsala Qayamat tak jaari rahega. Nabi (Sallallahu Alaihay Wasallam) ne farmaya: Ibne Labaid! Teri Maa tujhe gum paye, main tou tuje Madina ka samajhdar aadmi samajhta tha. kya yahood-o-nasar tauraat aur injeel nahi perhte? magar yeh log in se koi nafa hasil nahi karte.\nMasnad Ahmad 219/4\nSunan ibne Majah 4097\nNote: ‘Teri Maa tujhe gum paye’ yeh ek muhawra hai.\n۞ Hadees: Hazrat Huzaifa (R.A) farmatey hai ke Rasool Allah (Sallallahu Alaihay Wasallam) ne farmaya: ilm mit’ta chala jayega jis tarah kidey ke nishanat mittay chalay jatey hai hatta ke log Namaz, Roza, Zakat aur Qurbani ka tasawwur bhi bhool jayenge. Quran majeed utha lia jayega aur kuch budhey Mard o zun baki reh jayengey jo kahenge hum ne tou apne Abaa o Ajdaad se sirf yeh Kalma (la ilaha illallah) suna hai lihaza hum bhi wohi kalma dohratay hain.\nFatah al bari 16/13\nSunan ibne Majah 4049\nEk riwayat me hai ke:\n۞ Hadees: Qayamat is waqt qayem hogi jab zameen per Allah! Allah! pukarnay wala bhi koi na bacheyga.\nSahih Muslim kitab ul iman 148\nNote: Ilm ka uth jana Qayamat ki ek nishani hai. yeh nishani b Aahista Aahista zahir ho rahi hai. Deen se doori, deen ke barey me na wakfiyat isi ke ziman me aata hai.\n15. Zina aam ho jayega\n۞ Hadees: Hazrat Anas bin malik (R.A) farmate hai ke main tumhe aisi hadees na sunau jo main ne Allah ke Rasool (Sallallahu Alaihay Wasallam) se suni thi aur mere ilawa koi aur wo hadees tumhe nahi sunayega. Maine Hazoor (Sallallahu Alaihay Wasallam) ka irshad e garami suna ke Qayamat ki Nishanion me se hai ke ilm utha lia jayega, jahalat barh jayegi, Zina aam hoga, Sharab ba Qasrat pee jayegi, aadmi thodey aur Aurtien Ziada ho jayengi.\nSahih Bukhari kitab ul nikah 5231\n۞ Hadees: Hazrat Abu Huraira (R.A) se marvi hai ke Nabi Kareem (Sallallahu Alaihay Wasallam) ne irshad farmaya: is Zaat ki Qasam jis ke hath me meri jaan hai yeh ummat is waqt tak khatam na hogi jab tak ke (yeh halat na ho jaye ke) Aadmi Aurat ke sath bhare bazar Zina karega aur is waqt behtareen aadmi wo hoga jo yeh baat kaheyga: kash tum isey deewar ke peeche ley jatey.\nMajma al Zawaid 331/7\nNote: Yaani Qayamat ke kareeb Zina itna aam ho jayega ke log khuleaam karne lag jayenge. Aur us dour me wo shakhs accha mana jayega jo aise zina karnewalo ko ye nasihat karega ke kash tum log khuleaam karne ke bajaye deewar ke piche ja kar karte.\n۞ Hadees: Hazrat Abu amir (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: meri ummat me kuch aise log paida hongey jo zinakari ko halal kar leingey.\nSahih Bukhari 5590\nNote: Zinakari ka aam hona Qayamat ki ek nishani hai. moujuda dour me yeh zina kari jungle me aag ki tarah tamaam aalm-e-islam me phail kar musalmano ke iman ko jala kar raakh bana rahi hai.\nZina ek kabeera Gunnah bhi hai jis ki Shariyat me hadd batai gayi hai ke agar zani Shadi Shuda na ho tou isay100 kodey lagaye jayen aur ek saal ke liye jila watan kar dia jaye aur agar zaani shadi shuda ho tou isey rajam kar dia jaye.\n16. Sharab halal Samjhi jayegi\n۞ Hadees: Hazrat Abu malik ash'ari (R.A) farmatey hai ke Rasool Allah (Sallallahu Alaihay Wasallam) ne irshad farmaya: meri ummat me kuch aise buray log paida ho jayenge jo Zinakari, Reshmi libas, Sharab aur ganey bajanay ko halal bana lengey.\nSahih Bukhari kitab ul ashraba 5590\n۞ Hadees: Hazrat Anas bin Malik (R.A) se marvi hai ke Rasool Allah (Sallallahu Alaihay Wasallam) ne farmaya: Qayamat ki nishanion me se hai ke ilm utha lia jaye ga, jahalat barh jayegi aur sharab qasrat se pee jayegi.\n۞ Hadees: Hazrat Ibada bin Samat (R.A) se marvi hai ke Rasool Allah (Sallallahu Alaihay Wasallam) ne irshad farmaya: Meri ummat me se kuch log Sharab ko halal bana lengey aur is ka Naam badal lengey aur jab tak yeh amlamat zahir na ho jaye Qayamat qayem nahi hogi.\nMasnad Ahmad 318/5\nIbne maja 33/14\n17. Mausiqui - Gana bajana aam ho jayega\n۞ Hadees: Hazrat Abu Amir (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Meri ummat me kuch aise burey log paida hongey jo Zinakari, Reshmi libas, Sharab aur Ganey bajanay ko halal kar lengey aur (in me se) kuch log pahad ki choti per (apne banglon me rihayash ke liye) chaley jayengey. in ke charwahey subah o shaam janwar layengey aur ley jayengey. in ke paas koi faqeer apni hajat ki gharz se aayega tou wo talnay ke liye isey keh deingey ke kal aana lekin Allah Ta’ala raat hi inhe (sarkashi ki waja se) halaq kar dega, in per pahad gira dega aur in me se baki bachney walon ko Qayamat tak ke liye bandar aur khanzeer ki soorton me masakh kar dega.”\n۞ Hadees: Hazrat Sahal bin Saad (R.A.) se marvi hai ke Rasool Allah (Sallallahu Alaihay Wasallam) ne irshad farmaya: Meri ummat ka ek giroh Sharab o Kabab aur lahw o la'ab (musical shows) me raat guzarega phir subah ko wo bandar aur khanzeer ban chuke honge aur in me se jo bach jayengey in per Allah Ta’ala ek hawa bejhega jo inhe is tarah tabah barbad kar dega jis tarah pehle (nafarman) qoumo ko barbad kiya gaya. yeh saza inhe is liye milegi ke unho ne Sharab peenay, ganey bajanay aur ganey waliayan fahisha rakhne ko halal kar liya hoga.\nEik riwayat me hai ke: “Unho ne Allah ki muharmaat, Sood, Sharab aur Resham waghaira ke istamal ka jawaz muhaya kar lia hoga.”\nMasnad Ahmad 325/5\nMajma al zawaid 19/8\n18. Rishtadari todi jayegi aur hamsaye bure honge\n۞ Hadees: Hazrat Abdullah bin Umro (R.A) se marvi hai ke Nabi Kareem (Sallallahu Alaihay Wasallam) ne irshad farmaya: Qayamat Qayem nahi hogi hatta ke beyhayai khub phail jayegi, qata taluki aam hogi aur hamsaye burey hongey.\nMasnad Ahmad 263/2\nAbdul razaq 40411\nMajma al zawaid 632/7\n۞ Hadees: Hazrat Ibne Masood (R.A.) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat se pehle Tijarat, Jhoot, Tuqmaan e Haq aur Kitabat aam ho jayegi. Neez rishtadari todi jayege.”\nMasnad Ahmad 509/1\nMajma al zawaid 635/7\nNote: Rishtadari ka todna Qayamat ki ek nishani hai. bohat se log maal o dolat ki chamak dhamak me andhey ho ke ghareeb rishtadaron ko bhool jatey hain.\n۞ Hadees: Nabi (Sallallahu Alaihay Wasallam) ne farmaya: “Rishtadari todney wala kabhi jannat me dakhil na ho sakega.”\nSahih Muslim 2556\n19. Log Ajnabi ban jayenge\n۞ Hadees: Hazrat Huzaifa (R.A) marvi hai ke Rasool Allah (Sallallahu Alaihay Wasallam) se Qayamat ke barey me pucha gaya tou Aap (Sallallahu Alaihay Wasallam) ne farmaya: is ka ilm mere Rab ke paas hai aur wohi is ke waqt se khoob wakif hai lekin main tumhe Qayamat ki kuch Alamatien batata hoon jo Qabal az Qayamat runuma honge. Qayamat se pehle fitna aur harj zahir hoga. logon ne kaha: ya Rasool Allah Sallallahu Alaihay Wasallam! Fitna tou hum jantey hai yeh Harj kya hai? farmaya habshi zaban me Harj ka matlab Qatal hai.(aur farmaya) log aapas me ajnabi ho jayengey goya koi ek dusre ko pehchanta hi nahi hai.\nMasnad Ahmad 389/5\nMajma al zawaid 309/7\nNote: Logon ka musalman hone ke bawjood ajnabi ho jana Qayamat ki ek alamat hai. yeh nishani mumkin had tak wazeh ho chuki hai magar batadreej is me izafa nagazeer hai.\nEk hi masjid ke 2 Namazi bhi ek dusre ke halat se wakif nahi hotey balkay ek dusre ka naam bhi basaauqaat maloom nahi kar patey.\n20. Jhoot Qasrat se bola jayega\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: Qayamat qayem hone se pehle Fitney zahir hongey, jhoot bakasrat hoga, bazar qareeb ho jayenge.\nSahih Bukhari Kitab ul Fitan 7061\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne farmaya: Aakhri zamaney me kuch aise (jhootey) zahir hongey jo (khud ghar ker) tumhe aise hadeesein sunayenge jo tum ne aur tumhare aaba-o-ajdad ne bhi nahi suni hongi. lihaza in se mehfooz rehna ke kaheen tuhme Gumrahi ya Fitney me mubtala na kar dein.\nSahih Muslim muqadma 7\n۞ Hadees: Hazrat Abdullah bin Masood (R.A) se marvi hai ke: Shaitan insani soorat me kisi Qoum ke paas aa kar jhooti hadees sunayega aur logon me intshaar waqia ho jayega, in me se ek aadmi kahega ke main ne ek shakhs se yeh hadees suni hai jis ka chehra tou main pehchanta hun magar is ka naam nahi janta.\nSahih Muslim Muqadma 17\n۞ Hadees: Hazrat Abdullah bin Umro (R.A) farmatey hai ke: Samandar me Shaitan Qaid hai jin ko Suleman (A.S) ne Qaid kia tha. Anqareeb wo Niklenge aur logon ko Quran Sunayenge (yani dhoka dene ke liye jhoota Quran bana layengey).\nSahih Muslim Muqadma 18\nNote: Jhoot ka phail jana Qayamat ki ek nishani hai. yeh nishani arsa daraz se zahir ho chuki hai aur din-ba-din badhti ja rahi hai.\nQayamat ke qareeb kuch log aise jahir hongey ke Allah ke Rasool (Sallallahu Alaihay Wasallam) per jhoot bandhenge aur jhooti hadeesein garh ke logon ko suna kar Gumrah kareingey.\nAam guftugu me jhoot bolna bhi Gunnah hai lekin Ilm-e-Hadees me jhoot bolne ke barey me Nabi (Sallallahu Alaihay Wasallam) ne farmaya ke:\n۞ Hadees: “Jis ne jaan boojh ke mujh per jhoot bandha wo apna thikana Jahannum (aag) me bana ley.”\nSahih Muslim muqadma 4\n21. Jhooti gawahi di jaye gi\n۞ Hadees: Hazrat Abdullah bin Masood (R.A) farmatey hai ke Nabi Kareem (Sallallahu Alaihay Wasallam) ne irshad farmaya: Qayamat se pehle jhooti gawahi di jayegi aur sachi gawahi chupai jayegi.\nNote: Jhooti gawahi dena Qayamat ki nishani hai. Moujuda dour me yeh nishani bilkul wazeh hai. Nabi (Sallallahu Alaihay Wasallam) ne jhooti gawahi ko kabeera gunnahon mein se qarar dia hai.\nAaj Humare adalton ka aksar nizam jhooti gawahion per munhasir hai. kiraye ke gawah bakasrat aur ba’aasani mil jate hai jin ke zariye har tarah ke najaiz muqadmaat ke jaiz faislay kerwa liye jatay hain.\n۞ Hadees: Hazrat Abu Amama bahli (R.A) se marvi hai ke Rasool Allah (Sallallahu Alaihay Wasallam) ne irshad farmaya: islam ki kadiya ek ke baad toot’ti jayengi jab ek tootegi tou log dusri pakad lengey. sab se pehle hukm (amar e khilafat) aur sab se aakhir mein iqamat e salat (ki kadi) tootegi.\nMasnad Ahmad 316/5\n۞ Hadees: Ibne Ferooz (R.A) se marvi hai ke RasoolAllah (Sallallahu Alaihay Wasallam) ne irshad farmaya: Islam ki kadiyan darja ba darja tootti jayengi jis tarah rassi (zanjeer) waqfa dar waqfa toot’ti hai.\nMasnad Ahmad 317/4\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne irshad farmaya: Qayamat qayem nahi hogi hatta ke zamana qareeb aa jaye ga aur amlon me kotahi paida ho jayegi.\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne farmaya: Qayamat ki nishanion me se hai ke ek aadmi masjid (ke paas) se guzrega magar is me 2 rakatein (tahaya tul masjid) ada nahi karega.\nIbne Khazeema 283/2\nSilsala al Saheeha 253/2\nMajma al Zawaid 329/7\n۞ Hadees: Hazrat Anas (R.A) farmatey hai ke Rasool Allah (Sallallahu Alaihay Wasallam) ne farmaya: logon per ek aisa dour ayega ke in me apne deen (ki hifazat) per sabar kerne wala is shakhs ki manind hoga jo aag ke angarey ko apni muthi me thamney wala hai.\nSunan Tirmizi Kitab ul Fitan 2260\nNote: Islami taleemaat se kinarakashi Qayamat ki nishani hai. islami taleemat me sab se pehle nizam e imarat o khilafat ki kadi toteygi aur tareekh gawah hai ke fil waqye khilafat e islamia ka inqata khudmukhtar o neem khudmukhtar rayaston ke qayam se shuru huwa. Bad’amli ke farogh ke liye sab se aakhri me iqamat e salat jaise aham fareezay ko chora jaye ga. aaj kal masajid qareeb hone ke bawjood is farz ko chora ja raha hai.\n23. Log bakheel (Kanjus) ho jayenge\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: (qayamat ki alamaat mein se hai k) zamana qareeb aa jaye ga, amal mein nuqs waqiya hoga aur bakheeli paida ho jayegi.\n۞ Hadees: Hazrat Muawiya (R.A) se marvi hai ke main ne Allah ke Rasool (Sallallahu Alaihay Wasallam) se suna Aap (Sallallahu Alaihay Wasallam) farmatey they ke “log sakht aur bakheel ho jayenge.”\nMajma al Zawaid 14/8\n۞ Hadees: Hazrat Abu Huraira (R.A) farmatey hai ke “Bakheeli ka aam hona Qayamat ki nishanion mein se hai.”\nMajma al zawaid\nFatah al bari 15/13\nNote: Bakheeli o Kanjoosi ka phail jana Qayamat ki ek nishani hai jo ke bohat taizi se phail rahi hai.\nBakheeli ke daira kaar me wasail ki bakheeli, maal o doulat ki bakheeli, fikar o nazar ki bakheeli aur qalb o amal ki bakheeli shamil hein.\n24. Ummat e Muslima Shirk me mubtala ho jayegi\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: is waqt tak Qayamat qayem nahi hogi hatta ke "dous" qabeeley ki aurton ke sereen zulkhalsa per harkat krenge. zulkhalsa dous qabeeley ka butt tha jis ki jahliyat me ibadat kertey they.\nSahih Bukhari Kitab ul Fitan 7116\n۞ Hadees: Hazrat Soban (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: Qayamat is waqt tak qayem nahi hogi jab tak meri ummat ke qabail (giroh) mushrikeen ke sath na mil jayen aur jab tak meri ummat ke qabail booton ki ibadat na kerne lage.\nMasnad Ahmad 350/5\nAbu Dawood Kitab ul Fitan wal malahim 4252\n۞ Hadees: Hazrate Ayesha (R.A) farmati hai ke maine Allah ke Rasool (Sallallahu Alaihay Wasallam) se suna hai ke din aur raat khatam nahi honge hatta ke Laat aur Uzza ki ibadat ki jayegi.\nHazrate Ayesha (R.A) farmati hai ke main ne kaha ya Rasool Allah! main tou samajhti thi ke is aayat ke nazool ke baad deen mukamal ho jayega. (aur Shirk ki Gunjaish nahi raheygi) "is zaat Allah Ta’ala ne apne Rasool ko hidayat aur deen e haq ke sath bhejha ta ke wo isey her deen pe ghalib kar dey agarchay (yeh baat) mushrikeen ko nagawar guzray.”\nSurah Saf 9\n۞ Hadees: Huzoor (Sallallahu Alaihay Wasallam) ne farmaya: jab tak Allah chahega deen sar buland rahega phir Allah Ta’ala ek pakeeza hawa bhejhega jo her is shakhs ki rooh qabaz kar lega jis ke dil mein rai barabar bhi iman hoga phir wo log reh jayengey jin me koi khair nahi hogi aur wo apne (kafir) Aba o Ajdaad ke deen ki taraf lout jayenge.\nSahih Muslim Kitab ul Fitan 2907\n۞ Hadees: Hazrat Abu Huraira (R.A) farmatey hai ke Rasool Allah (Sallallahu Alaihay Wasallam) ne farmaya: har Nabi ki ek Dua qubool hoti hai aur her Nabi ne apne Dua (dunia) mein jaldi kar li jab ke maine apni dua ko apni ummat ke liye Roz-e-Qayamat ke liye mehfoz kar rakha hai aur meri Dua in’sha’Allah meri ummat ke her is fard ke haq mein qabool hogi jo is halat me faut huwa ke Allah ke sath kisi ko shareek nahi banata tha.\nSahih Muslim kitab ul iman 119\n۞ Hadees: Hazrat Abdullah bin Masood (R.A) se marvi hai ke jab yeh ayat nazil hui: “jo log iman laye aur unho ne apne iman ko Zulm se paak rakha tou inhi logon ke liye aman hai aur yahi hidayat yafta hain.”\nSurah Al An'aam 82\nTou Sahaba ikram ne kaha ke hum me se koun hai jis ne (kabhi) zulm nahi kia? tou Allah Ta’ala ne is zulm ki wazahat me yeh aayat nazil farma di.\n۞ Al-Quran: “Beshaq Shirk Zulm e Azeem hai.”\nSurah Luqman 13\nSahih Bukhari kitab ul iman 32\n۞ Hadees: Abu waqad laisi se marvi hai ke jab RasoolAllah (Sallallahu Alaihay Wasallam) hunain ki tarah nikley tou ek (bairi ke) darakhat ke paas se guzar huwa jisey "zaat anwaat" kaha jata tha aur mushrikeen is per apna aslaha (bataur barkat) latkatey they. (chand Sahaba (R.A) jo New'muslim they) Unho ne kaha: ya Rasool Allah Sallallahu Alaihay Wasallam! jis tarah in (mushrikon) ka zaat anwaat hai is tarah Aap humare liye bhi (kisi darakhat ko) zaat anwaat muqarar kar dein. Nabi Kareem (Sallallahu Alaihay Wasallam) ne (yeh baat sun ker) farmaya: “Allah hu akbar! yeh tou aise hai jaise bani israel ne kaha tha: (aye musa A.S!) humare liye bhi ek mabood muqarar kar dein jis tarah in (mushrikon) ke mabood hain. (suno!) albata tum zaroor pehley logon ke tareekon per chaloge.”\nMasnad Ahmad 218/5\nSunan tirmizi Kitab ul Fitan 2180\nNote: Ummat e Muslima ka Shirk me mubtala ho jana Qayamat ki ek nishani hai. Qayamat se pehle zul khalsa, laat aur manaat waghaira ki phir se ibadat shuro kar di jayegi halankay Nabi Kareem (Sallallahu Alaihay Wasallam) ne apni hayaat mubarka me in tamaam bootton ka qala qama farmaya tha.\n25. Ummat e Muslima ki Auratein Shirk mein ziada mubtala hongi.\n۞ Hadees: Nabi Kareem (Sallallahu Alaihay Wasallam) her gunahgar ummati ki sifarish karengey magar mushrik ki sifarish nahi krengey kyon ke Allah ne Quran me farmaya: “Beshak jis ne Allah ke sath Shirk kiya Allah is per jannat haram kar dega.”\nSurah al Maida 72\nZulkhalsa junoobi taif mein muqam zahran me tha. Nabi Kareem (Sallallahu Alaihay Wasallam) ki peshangoyi ke mutabiq fil waqye musalman is ki parastish ke Fitney mein mubtala ho chukey they ke dareen asna me Allah Ta’ala ne apne ek Nek, Saleh aur Musalah bandey Muhammad bin Abdul Wahab ko khada kia jis ne Abdul Azeez bin Muhammad bin Saood ke tawun se Dawat e Tauheed aur taqat ke sath is darsgah ko ukhad phenka aur logon ko Shirk se nijat di. abhi kuch chingarian baki thin jo Az-sar-no shirk ki aag roshan kerna chahti thin ke abdul azeez bin abdul rehman aal saood ne is ka bhi qala qama kar dia.\nDusrey mumalik ki tarah India aur pakisthan me bhi Shirk ki beemari taoon ki tarah her taraf phail chuki hai. hazaron darbar aur dargahien ban chuke hai jahan rukoo o sujood ke sath hajj aur tawaf tak ghair Allah ke liye baja laye jatey hain.\nGhair Allah ke liye nazrien, niyazien peh ki jati hain, muradien aur duayen mangi jati hai, aatey jatey guzartey huwwy salamein pesh ki jati hain, itna khauf Allah ka nahi jitna "murdon" ka dil me bithaya jata hai. aur sitam per sitam yeh ke hukumat in ki sarparasti kerti hai.\nShayed hi koi aisa manzar ho jahan par qabar ke uper boot na rakhey gaye hon.\n26. Masajid me Zaib o Zeenat aur fakhar o Mubahaat kiya jayega\n۞ Hadees: Hazrat Anas bin Malik (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat qayem na hogi hatta ke log Masjidon me fakhar o mubahaat karenge.”\nMasnad Ahmad 170/3\nAbu Dawood 4449\n۞ Hadees: Ek riwayat me hai ke “Qayamat ki alamaat me se hai ke log Masjidon ko sajaya karenge.”\nIbne Khazeema 1322\nSunan Nisai 690\n۞ Hadees: Hazrat Abu Darda (R.A) se marvi hai ke “jab tum log masjidon ko sajane lagoge aur Quran ko mazaiyan kerne lagoge tou tumhari barbadi hai.”\nSahih al Jame 220/1\nSilsala al Saheeha 337/3\n۞ Hadees: Hazrat Abdullah bin Abbas (R.A) se farmatey hai ke tum Zaroor masjidon ko is tarah aarasta karoge jis tarah yahood o nasara kerte hain. Neez Hazrat Umar (R.A) ne jab masjid ki tameer farmai tou (maemaar se) kaha: Surkh o Zard (chuna gach) na karna mubada ke log Fitney me mubtala ho jayen.\nSahih Bukhari kitab ul salat\nNote: Masjid ko sajana Qayamat ki nishani hai.\nYeh nishani arsa daraz se shuru ho chuki hai aur batadreej shidat pakad rahi hai. Hafiz ibne Kaseer (R.H) farmatey hai ke Abdul Malik bin Marwaan ne apne dour e khilafat me Bait ul Maqdas ko soney aur chandi wagaira se is qadar muzaiyan kar dia ke log isey harmain per tarjeeh deney lagey they.\nMasjidon me bila zaroorat Qandeelien Latkana, Mombatian jalana, jhandian lagana aur is tarah ke bila maqsad jumla umoor Qayamat ki nishanion mein se hein.\n27. Sood aur Haram Maal ba’qasrat khaya jayega\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne farmaya: logon per zaroor aisa waqt aane wala hai ke aadmi is baat ki bilkul fikar nahi karega ke jo maal is ne hasil kiya wo halaal hai ya haram.\nSahih Bukhari 2083\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat se pehle sood phail jayega.”\nAl Targheeb o Tarheeb 9/3\nNote: Sood aur Haram ka istamal Qayamat ki ek nishani hai. moujuda dour me kasrat e maal o zar ki beemari cancer ki tarah saarey muslim muashrey me dakhil ho chuki hai. Ahle ilm bhi halal o haram ki tameez kiye bagair maal ke hasool ki doud me bhaghey chaley ja rahey hain.\n28. Karobar me Aurtien bhi Shareek hongi\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat se pehle sirf khaas logon ko salam kia jayega aur tijarat phail jayegi hatta ke Aurat apne khawind ke karobar me shirkat karegi.”\n۞ Hadees: Hazrat Umro bin Tughlab (R.A) farmatey hai ke Rasool Allah (Sallallahu Alaihay Wasallam) ne farmaya: “Qayamat ki alamaton me se hai ke maal o dolat ki farawani hogi aur tijarat (khub) phail jayegi.”\nSunan Nisai 4461\nMasnad Ahmad 69/5\nNote: Tijarat ka phail jana Qayamat ki alamat hai. Karobar is waqt wasee ho jayenge ke Aurtien apne shohar ke sath karobar me shareek hongi. Lekin beharhaal Sharai hudood ki pabandi karte huwey aurat tijarat kar sakti hai.\nlogon ka ghair mehram khawateen ko karobar me shareek kerna, pardey ka ihtamaam na kerna aur aurat ko kashish aur tijarat me wus'at ke liye istamal kerna sab haram umoor hain.\n29. Baalo ko rangne Siyah khizab (black colour) istamaal kiya jayega\n۞ Hadees: Hazrat Abdullah bin Abbas (R.A) se marvi hai ke Rasool Allah (Sallallahu Alaihay Wasallam) ne irshad farmaya: Aakhri zamaney me kuch log sayah khazab (balon ke liye) istamal karenge (is ki syahi is tarah hogi) jis tarah (kaaley) kabootar ka seena hota hai yeh log jannat ki khushbu bhi na songh sakenge.\nMasnad Ahmad 339/1\nSunan Abu Dawood 4212\nSunan Nisai 5090\nNote: Balo ko rangne ke liye Siyah khizab ka istamaal kerna mana hai. Siyah khizab ka jawaz darhaqeeqat Qayamat ki nishani hai.\nSafaid balon ko mehndi waghaira se rangna jaiz hai lekin sirf sayah khazab ka istamal mana hai Albata agar sayahi ko mehndi wagaira me mila kar istamal kia jaye tou jaiz hai.\nBaalo me Siyah khizab (black colour) ki mumanat ki daleel:\n۞ Hadees: Hazrat jabar (R.A) farmatey hai ke Fatah Makkah ke Roz (Abu Baqr Siddhique (R.A) ke walid) Abu Qahafa (R.A) ko laya gaya. in ka Sir aur darhi safama (Safaid phulon waley poudhey) ki tarah Safaid thi tou Aap (Sallallahu Alaihay Wasallam) ne hukm farmaya: “iski Safaidi ko tabdeel karo magar Siyah se ijtanab karna.”\nSahih Muslim kitab ul libas wal zeenah 79\n30. Quraish ka khatma ho jayega\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Arab ke Qabail me se sab se pehle Quraish fana hongey aur mumkin hai ke Aurat juta le ke guzre aur kahe yeh falaan Qureshi ka juta hai.”\nMasnad Ahmad 444/2\nmasnad bazar 298/3\nAbu Ya'ala 68/11\n۞ Hadees: Hazrate Ayesha (R.A) se marvi hai ke Rasool Allah (Sallallahu Alaihay Wasallam) ne irshad farmaya: Aye Ayesha! sab se pehle teri Qoam halak hogi. Hazrate Ayesha (R.A) ne arz kia: ya Rasool Allah! Allah Ta’ala mujhe aap per qurban kare, kya banu tameem waley pehle halak hongey? farmaya: nahi balkey Qabeela Quraish pehle maut ka shikar hoga aur sab logon se pehle inhi ki halakat hogi.\nHazrate Ayesha (R.A) ne pucha phir koun se log baaqi reh jayenge? Aap (Sallallahu Alaihay Wasallam) ne farmaya: yehi (Quraish) jo logon ka markaz they jab yeh halak ho jayenge tou phir (bila takheer) sarey log halak ho jayenge.\nMasnad Ahmad 78/2\nSilsala al saheeha 596/4\nNote: Quresh ki halakat Qayamat ki ek nishani hai aur Nabi Kareem (Sallallahu Alaihay Wasallam) ki ek peshangoyi hai jo la mahala sach sabit hogi. yeh paishgoye aur nishani abhi puri nahi hui albata Quresh ki aksraiyat aaj madoom ho chuki hai aur bohat thodey quresh aaj baqi hain.\n31. Kufaar(Yahudo Nasara) ki taqleed\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat is waqt tak qayem nahi hogi jab tak meri ummat is tarah guzashta ummaton ke mutabiq nahi ho jayegi. jis tarah balisht balisht ke aur hath hath ke barabar hota hai. pucha gaya ya Rasool Allah Sallallahu Alaihay Wasallam! guzishta ummaton se murad koun hain, kya farsi aur nasrani? Aap (Sallallahu Alaihay Wasallam) ne farmaya yeh nahi tou phir aur koun?\nSahih Bukhari 7319\n۞ Hadees: Hazrat Abu Saeed se marvi hai ke Allah ke Rasool (Sallallahu Alaihay Wasallam) ne irshad farmaya: tum apni guzishta ummaton ki ek ek balisht aur ek ek gaz me itteba karoge yahan tak ke agar wo kisi sanday ke sorakh me dakhil huwe hongey tou tum is me bhi inki itteba karogey (aur surakh me dakhil ho jaoge). hum ne pucha: ya Rasool Allah (Sallallahu Alaihay Wasallam) kya (guzishta aqwaam se) Aap ki murad yahood o nasara hain? farmaya: phir aur kon?\nSahih Bukhari kitab ul aetsaam bil kitaab wal Sunnah 7320\n۞ Hadees: Ek riwayat me hai ke Sahaba ne pucha: ya Rasool Allah Sallallahu Alaihay Wasallam! kya wo Ahle Kitab hain? farmaya: (yeh nahi tou) phir aur koun (ho sakte hain)?\nMasnad Ahmad 432/2\nNote: Kuffar ki taqleed o mushahbaat Qayamat ki ek nishani hai. yeh nishani arsa daraaz se zahir ho ke apne aakhri marahil ko choo rahi hai. Muslmaan, kufaar ki taqleed o mushahbat karne me fakhar mehsoos karte hain. chaal dhaal, libaas, rahan sahen, shakal o soorat, sayasi o iqtasadi, samaji, muashi aur taleemi muamlaat me kuffar ki mushahbat kerna aizaaz samjha jata hai.\n32. Zalzaley bakasrat aaya karenge\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne irshad farmaya: Qayamat qayem nahi hogi hatta ke ilm qabaz kar lia jayega, zamana qareeb aa jayega aur zalzalay kasrat se hongey.\nSahih Bukhari kitab ul istasqa 1036\n۞ Hadees: Hazrat Salma (R.A) se marvi hai ke Allah ke Nabi (Sallallahu Alaihay Wasallam) ne irshad farmaya: “Qayamat se pehle mout ki sakht waba phailegi phir zalzalon waley saal ayengey.”\nMasnad Ahmad 104/11\nMajma al zawaid 306/7\n۞ Hadees: Hazrat Abdullah bin Hawala (R.A) farmatey hai ke Rasool Allah (Sallallahu Alaihay Wasallam) ne apna Dast e Mubarak mere sir pe rakh kar farmaya: Aye Abdullah! jab tu khilafat ko Arz e Muqadas per utartey dekh le tou (yaad rakh) phir zalzalay, musaib o alaam aur badey badey umoor ronuma hongey aur is din Qayamat logon ke is qadar qareeb hogi ke itna mera hath bhi tumhare sir ke qareeb nahi.\nMasnad Ahmad 288/5\nAbu Dawood 3535\n۞ Hadees: Hazrat Abada (R.A) farmatey hai ek aadmi ne Allah ke Rasool (Sallallahu Alaihay Wasallam) se pucha: ya Rasool Allah Sallallahu Alaihay Wasallam! Aap ki ummat kitna arsa narmi (aasaish) me guzaregi? is ne 3 martaba sawal kiya magar Aap ne isey koi jawab na dia tou wo wapis chal diya. Aap (Sallallahu Alaihay Wasallam) ne isey talab farmaya aur kaha: Tum ne aisa sawal kiya hai jo meri ummat me se kisi ne bhi nahi kia, in ki narmi aur asaish ki mudat 100 saal hogi. sayel ne kaha: ya Rasool Allah Sallallahu Alaihay Wasallam! (khatma aasaish ki) koi nishani aur alamat b ronuma hogi? farmaya: han zameen ka dhansaya jana, zalzalay taari hona aur Shaitano ka logon ke (tawoon ke liye) bhejha jana.\nMasnad Ahmad 307/5\nNote: Zalzalon ka Zahoor Qayamat ki ek alamat hai. Qayamat ki mazkooar nishani ek arsa se zahir hote chali aa rahi hai.\n33. Soortien maskh hongi aur log Zameen me dhansaye jayengey\n۞ Hadees: Hazrat Abdullah bin Umro (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: Meri Ummat me Shaklon ka Bigadna, Zameen me Dhansna aur Patthron ki Barish (Zaroor) hogi.\nMasnad Ahmad 218/2\nIbne Maja Kitab ul Fitan 4060\n۞ Hadees: Hazrate Ayesha (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: is ummat me Shaklon ka bigadna, Zameen me Dhansna aur Patthron ki Barish hogi. Maine kaha ya Rasool Allah (Sallallahu Alaihay Wasallam) kya hum halak ho jayenge halankay humare darmiyan Nek log bhi honge? farmaya haan! jab khabasat phail jayegi.\nSunan tirmizi Kitab ul Fitan 2185\n۞ Hadees: Sahar Abdi (R.A) farmatey hai ke Rasool Allah (Sallallahu Alaihay Wasallam) ne irshad farmaya: Qayamat qayem nahi hogi hatta ke kuch Qabail ko Zameen me Dhansa dia jayega. kaha jayega: Falaan (Dhansney waley) logon me se koi baqi bacha hey!\nMasnad Ahmad 633/3\nFatah al bari 412/8\nAbu ya'ala 6834\n۞ Hadees: Hazrat Safiya (R.A) farmati hai ke Rasool Allah (Sallallahu Alaihay Wasallam) ne irshad farmaya: log baitullah per charhai kerne se baaz nahi aayenge hatta ke isi gharz se ek lashker ayega aur jab wo muqam e bayda'a per pohanchega tou bila imtayaz in ke agley pichley aur darmana sab dhansa diye jayenge. maine kaha: ya Rasool Allah Sallallahu Alaihay Wasallam! in me jo koi is (lashker ya charhai) ko na pasand kerne wala hoga? farmaya: Allah Ta’ala sab logon ko inki Niyaton ke mutabiq uthayega.\nMasnad Ahmad 379/6\nSunan tirmizi 2184\nIbne maja 4113\nEk riwayat ke mutabiq Aap khwab se bedar huway tou yeh hadis bayan ki jisme 2 lashkaron ka dhansana mazkoor hai.\nSahih Muslim Kitab ul Fitan 2882\n۞ Hadees: Ibne Umer (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Meri ummat me masakh hoga aur yeh taqdeer ke munkir aur zindeeq logon me hoga.”\nMasnad Ahmad 145/2\nAbu Dawood 4613\n۞ Hadees: Hazrat Baqeera (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Jab tum suno ke qareb kahi koi lashker zameen me dhansa diya gaya hai tou (yaad rakho) Qayamat umad aayi hai.”\nMasnad Ahmad 378/6\nSahih al jame 228/1\n۞ Hadees: Hazrat Abu Amama (R.A) se marvi hai ke Rasool Allah (Sallallahu Alaihay Wasallam) ne farmaya: “Meri ummat ke kuch log Sharab o Kabab aur Khail tamashe me raat guzarienge aur subah ko bandar aur khanzeer ban chuke hongy kyon ke Unhone muharmaat ka parda chaak kiya, Ganey wali Aurton, Sharab, Sood aur Reshmi libas ko halaal kar lia tha.”\n۞ Hadees: Eik riwayat me hai ke Aap (Sallallahu Alaihay Wasallam) ne Qasam utha kar yeh peshangoyi farmai.\nMasnad Ahmad 365/5\nAl targheeb 101/3\n۞ Hadees: Imran bin hiseen (R.A) se marvi hai ke Rasool Allah (Sallallahu Alaihay Wasallam) farmatey hain: “Meri Ummat me khasaf o masakh zaroor hoga. Ek Aadmi ne pucha: ya Rasool Allah Sallallahu Alaihay Wasallam! yeh kab hoga? farmaya: jab gaaney bajane aur Fahishah Aurtien aam ho jayengi aur Sharab ka dour doura hoga.”\nSunan Tirmizi Kitab ul Fitan 2212\n۞ Hadees: Abu Malik As'ari (R.A) farmatey hai ke Allah ke Rasool (Sallallahu Alaihay Wasallam) ne farmaya “Meri Ummat ke kuch log Sharab ka naam badal kar isey piyengey aur in ke liye gaaney bajaney ka intazam kiya jayega. in mein se kuch logon ko Allah Ta’ala Zameen me dhansa dega aur kuch ko bandar aur khinzeer bana dega.”\nSunan ibne Maja Kitab ul Fitan 4060\nSunan Abu Dawood 3685\nNote: Shaklon ka bigadna, pathron ki baarish aur logon ka zameen me dhansaya jana Qayamat ki ek nishani hai. is saza ke mustahiq Badkirdar, Sharabi, Kababi aur Allah ke Ahkamaat ke baghi se baghi log hongey jo Haram cheezon ko halal bana lengey.\nWadi kaghan mein paharon ki sliding se marney waley hazaron afrad aur tabah hone wala ilaqa is ki zinda tasweer hai.\nAaj ganey bajaney aam kerne walon ko Allah ke azab se dar jana chahiye ke kaheen on ko bandar aur khinzeer na bana dia jaye ya on ko zameen mein na dhansa dia jaye.\n34. Dil ka daura (Heart Attack) bakasrat hoga\n۞ Hadees: Hazrat Anas bin Malik (R.A) se marvi hai ke Nabi Kareem (Sallallahu Alaihay Wasallam) ne farmaya: “Qayamat ki nishanion me se hai ke achanak pan ki maut bakasrat hogi.”\nMajma al zawaid 325/7\nSahih al jame 214/5\nNote: kisi tandrust shakhs ka bila marz achanak faut ho jana heart attack ki maut se mosoom kia jata hai. bakasrat heart attack se maut waqia hona Qayamat ki ek nishani hai. mazkoora nishani moujuda dour me purey urooj per hai her roz bila mubalgha bohat se log heart attack ka shikar ho kar marr rahe hain.\n35. Salam sirf maroof logon ko kiya jayega\n۞ Hadees: Hazrat Abdullah bin Masood se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat ke qareeb Salam sirf khaas logon ko kia jayega.”\nMusanif abdul razaq 5137\n۞ Hadees: Amir bin Aswad (R.A) farmatey hai ke hum Abdullah bin Masood (R.A) ke sath ek masjid me gaye tou jamat khadi thi. phir logon ne ruku kiya aur hum bhi ruku karte huwey Shamil ho gaye. Dareen Asna ek Aadmi aaya aur kehne laga Abu Abdul Rehman (Ibne Masood (R.A) ki kuniyat) Aap ko Salam. Abdullah bin Masood (R.A) ne halat e ruku me hi farmaya: ‘Allah aur is ke Rasool (Sallallahu Alaihay Wasallam) ne sach kaha tha.’\nNamaz ke ikhtatam per kuch logon ne Aap se pucha ke Aap ne falan Shakhs ke Salam per yeh kyon kaha: ‘Allah aur is ke Rasool ne sach kaha tha?’ ibne Masood (R.A) ne farmaya ke Maine Nabi Kareem (Sallallahu Alaihay Wasallam) se suna hai ke Qayamat ki Nishanion me se hai ke salam sirf marfat ki bina per kaha jaye ga.”\nMasnad Ahmad 483/1\nMajma al zawaid 67/8\n۞ Hadees: Ibne Masood (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat ki ek Nishani yeh hai ke Aadmi sirf isi Aadmi se Salam karega jis se wo jaan pehchan rakhta hoga.”\nMasnad Ahmad 507/1\nNote: As salam o Alaikum ka mehdood hona aur sirf marfat rakhne walon ko bahmi salam kerna Qayamat ki ek nishani hai. Yeh Sahaba ke dour se zahir ho chuki aur batadreej barhti ja rahi hai.\n۞ Hadees: Nabi Kareem (Sallallahu Alaihay Wasallam) ka hukm aam hai ke: “logo salam ko aam karo.”\nSunan Tirmizi Kitab Sifat al Qayamat 2485\nMazkoora nishani ka zahoor burey logon per hoga lihaza hume Salam aam kerte huwey in burey logon ki fahrist me shamil hone se bachna chahiye.\n36. Quran ko bheek mangney ka zariya bana liya jayega\n۞ Hadees: Hazrat Jabar (R.A) farmatey hai ke Nabi Kareem (Sallallahu Alaihay Wasallam) masjid me dakhil huwey tou kuch log Tilawat e Quran me masroof they, Aap (Sallallahu Alaihay Wasallam) ne farmaya: “Logo! Quran parho aur Allah Ta’ala (sey is ke ajar) ko talash karo Qabal iske ke aise log aa jayen jo Quran ko is tarah seedha kerne ki koshish karenge jis tarah handiya (banatey waqt) seedhe ki jati hai aur wo quran ke sath (husool ajar me) jaldi karenge (Aakhirat ke liye) intezar nahi karenge.”\nMasnad Ahmad 454/3\nSunan Abu Dawood kitab ul salat 830\nSahih al jame 258/1\n۞ Hadees: Hazrat  imran bin hiseen (R.A) ek admi ke pas se guzray jo quran majeed ki tilawat kar raha tha phir (tilawat ke baad) is ne mangna shuru kar diya tou Hazrat imran (R.A) ne ‘innah lillahi wa innah ilaihi rajioon’ pedhne ke baad farmaya: Maine Nabi Kareem (Sallallahu Alaihay Wasallam) se suna ke Aap (Sallallahu Alaihay Wasallam) ne farmaya: Jis Shakhs ne Quran pedha wo Allah Ta’ala se mutalba aur sawal kare aur anqareeb aise log ayenge jo Quran padh ke logon se sawal karenge.”\nMasnad Ahmad 578/4\nSunan tirmizi kitab fazail al quran 2917\nNote: Quran ko bheek mangney ka zariya bana lena Qayamat ki ek nishani hai.\nSahaba karaam (R.A) ke dour me he aise misalein manzar e aam per aa rahi thin ke log Quran padh ke logon se bheek mangtey they.\nAgar aap ko railway station, bus stand ya kisi aur awami jaga se guzarnay ka itfaq huwa ho tou aap ne yeh Sharamnak manzar bhi dekha hoga ke kai log Quran ki makhsoos Surton ki ba’awaz buland tilawat kar ke bheek mang rahey hain.\nAgar koi shakhs Qurani taleem o tarbiyat, khutba jumma aur imamat waghaira ke faraiz ke liye apne aap ko wakf kar dey tou isey ujrat o muawza dena, is ki zarooriyat ko pura kerna jahan awam ka Akhlaqi farz hai wahan is Aalim-e-deen ka istahqaaq bhi is ki kai ek misalein hadees me moujud hain.\n37. Dua aur taharat me Ziadti ki jayegi\n۞ Hadees: Hazrat Abdullah bin maghfal (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “Anqareeb mere baad Meri Ummat me se kuch aise log zahir hongey jo Dua aur Taharat me ziadti karenge.”\nMasnad Ahmad ¾\nSunan Abu Dawood kitab ul tahara 96\nSunan ibne maja 3864\n۞ Hadees: Hazrat Saad (R.A) ne suna ke inka beta is tarah Dua kar raha tha: ‘ilahi main tujh se jannat ka sawal karta hu, is ki naimton ka sawal karta hu, is ki rounqo aur tarotazagi ka sawal karta hu wagaira wagaira.... aur main aag se teri panah mangta hu, is ki zanjeeron aur toqon se panah mangta hu.....’\nTou Hazrat Saad (R.A) ne farmaya: Tum ne Allah Ta’ala se khair kasrat ka sawal kiya hai aur kaseer zarar se panah mangi hai jab ke maine Allah ke Rasool (Sallallahu Alaihay Wasallam) se suna ke Anqareeb aise log hongey jo Dua main ziadti karenge. phir yeh aayat tilawat ki: “Apne Rab se aajzi se aur chupkey chupkey duaye manga karo aur wo yaqeenan ziadti kerne walon ko pasand nahi kerta.” [Surah al Araaf 55]\nTumhe yehi kafi tha ke tum yun kehte: ‘ilahi main tujh se jannat aur har is qoal o amal ka sawal karta hu jo Jannat ke qareeb kar day aur main tujh se jahanum aur har is qoal o amal se panah mangta hu jo jahanum ke qareeb kare.’\nMasnad Ahmad 213/1\nSunan Abu Dawood kitab ul salat 1480\nNote: Dua aur Wuzoo me ziadti Qayamat ki ek nishani hai. Hazrat  Saad (R.A) ne jab dekha ke in ka beta dua mein ziadti ka murtakib ho raha hai tou isey napasand kia aur yeh hukm e ilahi parh kar sunaya. ‘yaqeenan Allah ziadti kerne walon ko pasand nahi kerte.’\nisi tarah Wuzoo ke aza ko kam az kam ek martba aur ziada se ziada 3 martaba dhona Sunnat hai magar 3 martaba se tajawuz karna taharat me ziadti ke zumray me shamil hai jaisa ke:\n۞ Hadees: Ek arabi ne Allah ke Rasool (Sallallahu Alaihay Wasallam) ki khidmat me hazir ho ke wuzu ka tareeka daryaft kiya tou Aap (Sallallahu Alaihay Wasallam) ne isey 3, 3 martaba aza dho kar wuzu ka tareeka sikhlaya aur farmaya: ‘Yeh kamil wuzu hai aur jis shakhs ne is (3) se ziada martaba kia is ne bura kia aur (khud apni jaan per) zulm kia.’\nSunan Abu Dawood kitab ul tahara 135\nDua aur taharat me mubalgha o ziadti se ijtanab karte huwe sirf amal masnoon per iktafa kerna chahiye.\n38. Na ahal Ohdey sambhal lengey\n۞ Hadees: Hazrat Abu Huraira (R.A) farmatey hai ke Nabi Kareem (Sallallahu Alaihay Wasallam) apni majlis me logon ke sath mahuv e guftugu they ke ek dehati shakhs aaya aur arz kia: ‘Ya Rasool Allah Sallallahu Alaihay Wasallam! Qayamat kab aayegi?’\nAap (Sallallahu Alaihay Wasallam) ne farmaya: “Jab amanat zaya ki janey lagey tou Qayamat ka intzar karo.’\nis ne kaha: Ya Rasool Allah Sallallahu Alaihay Wasallam! Amanat kaisey zaya ki jayegi?\nAap (Sallallahu Alaihay Wasallam) ne farmaya: ‘jab Muamlaat na ahal logon ke supurd kiye jayengey tou Qayamat ke muntzir raho.’\nSahih Bukhari kitab ul riqaq 6496\n۞ Hadees: Hazrat Huzaifa (R.A) se marvi hai ke Rasool Allah (Sallallahu Alaihay Wasallam) ne irshad farmaya: ‘Qayamat qayem na hogi hatta ke logon me sab se khush bakht isey samjha jaye ga jo sab se badbakht aur badbakht ka beta hoga.’\nMasnad Ahmad 482/5\nSunan tirmizi 2209\n۞ Hadees: Hazrat Anas bin malik (R.A) se marvi hai ke Nabi Kareem (Sallallahu Alaihay Wasallam) ne irshad farmaya: Khurooj e Dajjal se kuch saal pehle dhokey baaz aam hongey, sachey ki takzeeb aur jhootey ki tasdeeq ki jayegi, imanat daar khayen ban jayega aur khayanatdaar ke paas Amanat rakhi jayegi aur in (hakomti mamlaat) me "ruwaibza" dakhal andazi karega. pucha gaya ke "ruwaibza" koun hai? farmaya: Aisa fasiq jo umoor e aama me batien karega. (yani na ahal ko ahal bana dia jaye ga).\nMasnad Ahmad 383/2\nSunan ibne maja 4085\n۞ Hadees: Hazrat Abu Huraira (R.A) se marvi hai ke ‘Qayamat ki nishanion me se hai ke zaleel, kameene log, Nek Shareef logon per Ghalib (hakim) ho jayengey. kyon ibne Masood (R.A) kya tumne bhi yeh baat mere Mehboob (Nabi Kareem Sallallahu Alaihay Wasallam) se suni hai? Ibne Masood (R.A) ne farmaya haan! kabbah ke Rab ki qasam.’\nMajma al zawaid 327/7\n۞ Hadees: Ek riwayat me hai ke ‘Zaleel, Kameene aur khabees log duniya per ghalib (musalat) ho jayengey.’\nMasnad Ahmad 535/5\nMajma al zawaid 630/7\nMusanif abdul razaq 316/11\n۞ Hadees: Hazrat Huzaifa (R.A) se marvi hai ke Nabi Kareem (Sallallahu Alaihay Wasallam) ne muje 2 hadeesien sunayi hai (in mein se ek yeh hai ke) phir aisa waqt aayega ke koi Amanatdar nahi rahega. kaha jayega ke ‘fulaan logon me ek amanatdaar Shakhs hai. is ke mutaliq yeh bhi kaha jayega ke wo kitna aqalmand, buland hosla aur bahadur hai halankay is ke dil mein raai barabar bhi iman nahi hoga.’\n۞ Hadees: Hazrat Umar bin khatab (R.A) farmatey hai ke Allah ke Rasool (Sallallahu Alaihay Wasallam) ne alamaat e Qayamat ke baarey mein ek sayel ka jawab dete huwe farmaya: jab badan aur paaon se nangey, goongay, behrey (ujad kisam ke) log Zameen ke Baadshah ban jayengey. (tou phir Qayamat qareeb hai).\nSahih Bukhari kitab ul iman 50\n۞ Hadees: Ibne Umer (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “jab meri ummat ke log takkabur karenge aur faris o room ke shehzaday in ke khadim hongey tou Allah Ta’ala in mein badtareen logon ko in ke behtareen logon per musalat farma dega.\nSunan tirmizi Kitab ul Fitan 2261\n۞ Hadees: Hazrat Huzaifa (R.A) se marvi hai ke Nabi Kareem (Sallallahu Alaihay Wasallam) ne farmaya Qayamat is waqt tak qayem nahi hogi jab tak ke tum apne imam (khalifa) ko qatal na kro gy aur apni talwaron ke sath apas mein he larai kro gy ilawa azeen tum mein badtareen log tumhare duniya ke waris ho jayengi.\nSunan tirmizi Kitab ul Fitan 2172\n۞ Hadees: Hazrat Abu Huraira (R.A) farmatey hai ke Allah ke Rasool (Sallallahu Alaihay Wasallam) ne farmaya: “Agar tumhari umar lambi hui tou tum aise logon ko dekhoge jo Allah ke ghaiz o ghazab aur lanat me Shab-o-Roz basar karenge aur in ke hathon mein bailon ki dumo ki tarah (dandey) honge.”\nNote: Na ahlon ka zimadarion per fayez hona ya fayez kia jana Qayamat ki ek nishani hai. Moujuda dour me is alamat e Qayamat ka zahoor sapeeda sahar ki tarah ronuma ho raha hai. jab yeh nishani ronuma hogi tu shareef logon ke liye zameen ki satah ki bajaye zameen ka pait (yani mar jana) behter hoga.\nmazkoora nishani is waqt zahir hogi jab logon mein takabur o ghuroor, mal o dolat ki farawani, khadmo ki kasrat aur deen se bay rukhi paida ho jayegi.\nQayamat ke qareeb badtareen aur khabees log awam ke dildadah ban kar sayasat o qayadat sambhal lenge. Agar aaj musalmano ke hukmarano aur leedron ko islam ke mezan per parkha aur tola jaye tu masiwaye chand madoda afrad ke baki tamam badtareen hongey. Aaj har taraf chotay aur baray her kisam ke adaron mein buray logon ka tasalut nazar aata hai.\n39. Ghareeb ameer ho jayenge\n۞ Hadees: Hazrat Abu Huraira (R.A) farmatey hai ke ek din Nabi Kareem (Sallallahu Alaihay Wasallam) logon ke samne tashreef farma thay ke achanak ek admi aya aur puchne laga ke Qayamat kab aye ge? aap (Sallallahu Alaihay Wasallam) ne farmaya: jis se sawal kia gaya hai wo bhi sawal kerne walay se ziada nahi janta albata mein tume Qayamat barpa hone ki kuch nishanian bataye deta hon. jab londi apne aqa ko janay ge aur jab ontnion ke ghair maroof sayah faam charwahay falakbos imartien bananay me ek dosre per bazi lay jayen gy (tu Qayamat qareeb hoge) darhaqeeqat Qayamat in panch baton mein se hai jinhe Allah Ta’ala ke ilawa aur koi nahi janta phir aap (Sallallahu Alaihay Wasallam) ne yeh ayat tilawat farmai: “Beshak Allah hi ko Qayamat ka ilm hai.” [Surah luqman 34]\nSahih Muslim ki riwayat mein alfaz is tarah mazkoor hein.\n۞ Hadees: Aur jab tum dekhoge ke jism aur paaon se nangey, goongay, behrey (ghareeb aur ujad log) Zameen ke Baadshah ban chukey hai tou Qayamat ki nishanion mein se (Eik nishani) hai.\nSahih Muslim kitab ul iman 10\n۞ Hadees: Hazrat Abu Huraira (R.A) Nabi Kareem (Sallallahu Alaihay Wasallam) ke hawalay se hadees bayan farmatey hai ke “Qayamat ki nishanion mein se hai ke chotey aur kameeney Gharon waaley saleh logon per ghalib aa jayen gey.\n۞ Hadees: Hazrat Umar (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat ki nishanion mein se hai ke zaleel ibne zaleel duniya per ghalib aa jayengey.”\n۞ Hadees: Abdullah bin Abbas (R.A) se marvi hai ke Nabi Kareem (Sallallahu Alaihay Wasallam) ne irshad farmaya: Jab tum dekho ke londi malik ko janam dey rahi hai, charwahay falak bos imartien bananey mein ek doosre per baazi ley ja rahey hai aur nangey, bhookey aur faqeer logon ke Sardar ban chukay hai tou Qayamat ke Asaar o Nishanat hain.\nMasnad Ahmad 396/1\nmajma al zawaid 191/1\nfatah al bari 142/1\nNote: Ghareeb, faqeer aur ujad kisam ke logon ka maldar aur sahib e hasiyat ho jana qurb Qayamat ki ek nishani hai. kisi waqt mein arab ka ilaqa sahraon aur raigastano per mushtamil tha aur yahan ke aksar makeeno ka guzar basar muwaishi palnay per munhasir tha magar jab se Allah Ta’ala ne arab ke sahraon mein tail ke chashmay jari farmaye hai tab se arab ke sahra marghzaron mein aur raighistan chamnastano mein badal gye hai aur her taraf khushhali aur mal o dolat ki farawani ayaan hai.\nkai log jo zahri bhekari hotay hai magar haqeeqat munkashaf hone per pata chalta hai ke yeh bhikari tu lakhon mein khailnay wala hai.\n40. Aasman ko cchune wali imartein banane me muqabley honge\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat is waqt tak qayem nahi hogi hatta ke log falak bos imartien tayar karwaaney mein musabqat (competition) karenge.”\nSahih Bukhari Kitab ul Fitan 7161\n۞ Hadees: Hazrat Abu Huraira (R.A) riwayat kerte hai ke Rasool Allah (Sallallahu Alaihay Wasallam) ne irshad farmaya: “Jab sayah faam charwahey unchi unchi imartien banane mein ek doosre par baazi le jayen tou Qayamat ki nishanion me se hai.”\n۞ Hadees: Ek riwayat mein hai ke: “Jab tum dekhoge ke jism o badan aur paon se nangey, faqeer ghareeb aur bakrion ke charwahay bari bari imartien bananay mein sabqat karenge. (tou Qayamat qareeb hai).”\n۞ Hadees: Ek riwayat mein hai ke: “imarton waale bari bari imartein banwanay mein ek doosre ka muqabla karenge.”\nMasnad Ahmad 224/4\nNote: Falak bos imarton ki tameer Qurb e Qayamat ki ek nishani hai. Mazkoora nishani ek arsa se Zahir ho chuki hai. Zaroorat aur nagazeer halaat ke mutabiq wasee o areez aur baqadar zaroorat buland o bala imartien bananey par koi harj nahi kyon ke zarooriyat, mamnoaat ka jawab faram kar deti hain.\n41. Qartas o qalam (nashar o ashaat) ka zahoor\n۞ Hadees: Hazrat Abdullah bin Masood (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “Qayamat ke qareeb sirf mekhsoos logon ko salam kaha jayega, tijarat is qadar phail jayegi ke aurat tijarat mein apne khawand ka hath batayegi, Rishtadari todi jayegi, jhooti gawahi di jayegi, haq chupaya jayega aur qalam ka Zuhoor ho jaye ga.”\nMajma al Zawaid 635/7\n۞ Hadees: Hazrat Umro bin tughlab (R.A) se marvi hai ke RasoolAllah (Sallallahu Alaihay Wasallam) ne irshad farmaya: “Qurb e Qayamat ki nishanion mein se hai ke maal o Doulat ki rail pail hogi. taajir aadmi (khareed o farokht ki likhat part ke liye) bohat bade qabeelay se ek katib bhi talash na kar paye ga.”\nSunan Nisai kitab ul beuoo 4461\nNote: Kitabon ki kasrat ashaat Qayamat ki ek nishani hai. Mazkoora nishani aaj purey urooj per hai.\n42. Aqal parast ustad ban jayengey\n۞ Hadees: Hazrat Abu umya (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: Qayamat ki 3 nishanian hai in mein se ek yeh hai ke sagheer (aqal parast) se ilm talab kia jaye ga. abdullah bin mubarik se pucha gaya ke sagheer kon hey? aap ne farmaya: sagheer wo hai jo mujarad apni raye se baat kare. wo nahi jis se bari umer ka (admi) riwayat kare.\nKitab ul Zuhad liabdullah bin al mubarik 61\nSahih jame al sagheer 243/2\n۞ Hadees: Hazrat Abdullah bin Masood (R.A) farmatey hai ke log hamesha khair me rahien gy jab tak wo ashab e muhammad (Sallallahu Alaihay Wasallam) aur salaf se ilm hasil kerte rahien gy aur jab wo sagheer (logon) se ilm hasil karenge tu in ki khuwahishaat manshar ho jayen gi tu wo halak ho jayenge.\nKitab ul Zuhad 815\nNote: aqal khuwahish ke pujarion ko imam al dahar, faqeeh al asar aur shaikh al aqal bana lia jana qurb Qayamat ki ek nishani hai. Eik arsa se is nishani ka khad o khaal khaasi had tak numaya hotay chalay a rahay hain.\nSagheer se murad kum umer nahi balkey kum ilm hai jo nuqs ilm ko chupaney ke liye mahaz Aqal o Khuwahish ka sahara leta hai halankey Shaitan ne bhi yeh sahara leney ki koshish ki magar yeh sahara is ke liye wabal e jaan sabit huwa aur wo Qayamat tak mardood o laeen qarar paya.\nTamam masael o ikhtalafat ka hal kitab o sunnat mein mojod hai. Kitab o Sunnat ke muqablay me zati ya shakhsi aqal o qayaas ko kisi mulki pasbani tasub ki bina per rajah qaraar dena Shaitani sunnat hai jis se ijtanab kerna he asal musalmani hai.\n43. Zamana qareeb (mukhtasar) ho jayega\n۞ Hadees: Hazrat Abu Huraira (R.A) se marvi hai ke Nabi Kareem (Sallallahu Alaihay Wasallam) ne irshad farmaya: Qayamat qayem nahi hogi yahan tak ke ilm qabaz kar lia jaye ga, zalzalay bakasrat hongy aur zamana qareeb aa jaye ga.\n۞ Hadees: Hazrat Abu Huraira (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “Qayamat qayem hone se pehle (yeh nishani zahir hogi ke) zamana qareeb aa jayega aur saal maheeney ki tarah, maheena haftay ki tarah, hafta ek din ki tarah aur ek din ek ghantay ki tarah aur ek ghanta aag ke sholey ki tarah (tezi se guzarney wala) ho jaye ga.”\nMasnad Ahmad 711/2\nIbne hibban 256/15\nSunan tirmizi 2322\nNote: Zamanay ka Qareeb ho jana Qayamat ki nishani hai. Aaj kal yeh nishani puri ho rahi hai. Din, Haftey, Maheenay aur Saal bohat taizi se guzar rahey hain.\n44. Bazar qareeb qareeb hongey\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat Qayem nahi hogi hatta ke Fitney Zahir honge, jhoot bakasrat bola jayega aur Bazar qareeb qareeb ho jayenge.”\nMasnad Ahmad 687/2\nMajma al Zawaid 327/7\nNote: Bazaron ka Qareeb Qareeb Hona Qayamat ki ek Nishani hai. Bazaron ke Qareeb hone ke Mukhtalif mafhoom ahaz kiye ja saktey hain. Maslan fil waqye bazar har Ghar ke Qareeb hoga jaisa ke mojoda dour mein takreeban her gali mohallay mein bazar moujod hota hai jahan se her tarah ka souda salaf ba asani khareeda ja sakta hai.\nEik bazar doosre bazar ke qareeb hoga is ki misal bhi manzar e aam per mojod hai. ek bazar se nikal ke doosre mein dakhil hon tou wahan pehle se ziada saman zarooriyat bikhra dekhai deta hai.\nbazar insani istataat ke lihaz se Qareeb hongey yaani jis tarah moujoda taraqi yafta dour mein ghar bethey computer ke zariye saari dunia ke bazaron aur mandion ki cheezon ke rates ba asani maloom kiya ja sakta hai. ilawa azeen internet ke zariye dunia ke kisi bhi koney mein khareed o farokht ki ja sakti hai jo kuch arsa pehle na mumkin al waqoo maloom hota tha.\n45. Naukrani Apne Malik ko janam degi\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ek din logon ke samne tashreef farma thay ke ek aadmi aaya aur arz karne laga: Ya Rasool Allah Sallallahu Alaihay Wasallam! Qayamat kab aayegi? Aap (Sallallahu Alaihay Wasallam) ne farmaya: “jis se sawal kiya gaya hai wo bhi sawal kerne waaley se Ziada nahi janta albata main tumhe wuqoo e Qayamat ki kuch nishanian batata hoon. jab londi apni malika ko janegi. (tou Qayamat qareeb hoge).”\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne farmaya: “jab londi apne malik ko janam degi tou yeh Qayamat ki nishanion mein se hai.”\nSahih Muslim kitab ul iman 97\nNote: Londi ka apne malik ko janam dena Qayamat ki ek nishani hai. baaz riwayat mein malik aur baaz me Malika ko janam deney ka zikar hai albata lekin mafhoom dono ka ek hai.\nlondi apne malik ko janam day ge is ke kai Mafhoom Sharheen se manqool hai maslan.\nIslam phail jayega aur Mushrikeen per ghalba pa lia jayega tou in ki Aurton ko londi Ghulam bana lia jayega jin se paida hone waaley bacchey londi ke malik hongey kyon ke wo bacchay londi ke malik ke nutfay se hain.\nHafiz ibne kasir r.h aur Hafiz ibne hajar r.h isey baeed az qayaas qara detey huway farmatey hai ke is Qoal me Nazar hai kyon ke jab yeh paishgoyi ki gai tou is waqt mazkoora soorat moujod thi jab ke Aap (Sallallahu Alaihay Wasallam) ki murad koi aisi soorat hai jo is waqt mojod nahi thi balkay Qayamat ke qareeb ronuma hoge.\nJangien ba kasrat hongi aur londi ghulam bhi bakasrat honge. londion ki bakasrat khareed o farokht hogi jabke bacchay malikon ke hongy phir wohi Aulad apni hi maon ko londion ki hasiyat se khareed layenge lekin Aulad aur maa ko haqeeqat e haal ka ilm nahi hoga.\n“Londi Malik ko janegi ka mafhoom yeh hai ke Aulad ma ka hukam nahi manenge balkey nafarman Aulad maa ke sath londion ka sa Salook karengi. halanke maon ki nafarmani bhi Nabi Kareem (Sallallahu Alaihay Wasallam) ke dour main mojod thi jis se Aap (Sallallahu Alaihay Wasallam) ne mana farmaya hai.”\nis jumlay ko haqeeqat per mahmool kia jaye ke filwaqye londi apne malik ko janam degi aur aaj ke science dour me yeh sab kuch sabit ho chuka hai. log kiraye per Aurtien hasil kar ke apne nutfay is ke rahem me rakhwa dete hai phir wo is aurat ke raham mein parwarish pa kar janam leta hai halankay aurat ki hasiyat mulazma ki se hoti hai jab ke janam paney wala is ke malik ka baccha hone ki waja se aurat ka bhi malik hota hai.\n46. Duniya se Muhabbat aur Mout se Nafrat hogi\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne Hazrat Soban (R.A) se kaha “Aye Soban! is waqt tumhara (Musalmano ka) kya haal hoga jab (Kafir) Ummatien tum per is tarah toot padengi jis tarah tum khaaney ke bartan per toot padtey ho?”\nSoban (R.A) ne kaha: “Mere Maa Baap Aap (Sallallahu Alaihay Wasallam) per qurban ya RasoolAllah (Sallallahu Alaihay Wasallam)! Kya is waqt hum Qillat me hongey?” Farmaya: “Nahi balkay tum Qasrat mein hogey lekin Allah Ta’ala tumhare dilon mein Wahan daal dega.”\nSahaba (R.A) ne pucha ya RasoolAllah Sallallahu Alaihay Wasallam! wahan kya hai? Aap (Sallallahu Alaihay Wasallam) ne farmaya: “Duniya se Muhabbat aur Jihad se nafrat.”\nEk riwayat mein hai ke: “Duniya se muhabbat aur maut se nafrat.”\nMasnad Ahmad 473/2\nAbu Dawood Kitab ul Fitan wal malahim 4297\nNote: Dunia se mohabbat aur maut se nafrat Qayamat ki ek nishani hai. is nishani ka zahoor waqoo pazeer hai. Musalmano ki shikast o zillat ka bunyadi sabab duniya se muhabbat aur jihad se nafrat bataya gaya hai. jo ke aaj sab ke samne hai.\n47. Nek Log madoom(faut) ho jayenge\n۞ Hadees: Hazrat  Mardas Aslami (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Neik log yakayak bad deegray rukhsat hotey jayenge aur fazool log baaqi reh jayenge jis tarah jo ka bhosa ya raddi baaki reh jati hai aur Allah Ta’ala in (Fazool Logon) ki kuch parwa nahi karenga.”\nSahih Bukhari kitab ul riqaq 6434\n۞ Hadees: Hazrat Umro bin Shoaib apne Baap se aur wo apne Dada (Abdullah R.A) se riwayat kerte hai ke Rasool Allah (Sallallahu Alaihay Wasallam) ne farmaya: “Logon par ek aisa waqt ayega ke jab in ki khoob chanti, safai ki jayegi tou fazool log baaki reh jayenge (jabkey neik log madoom ho jayenge) phir Aap (Sallallahu Alaihay Wasallam) ne apne dono hathon ki unglion ko baham mila kar farmaya: is tarah in ke wadey aur Amanatein Khalat Malat ho kar reh jayenge aur wo ikhtalafat ka shikar ho jayengey.”\nisi tarah ki ek riwayat Abdullah bin Umro (R.A) se bhi Marvi hai aur is mein ye izafa hai: Ya RasoolAllah Sallallahu Alaihay Wasallam! phir (aisey waqt) hume kya kerna chahiye? Aap Sallallahu Alaihay Wasallam ne farmaya: “Tum Allah se daro, neki ka kaam karo, buraai se door raho aur logon ko chor ke bilkhusoos apni fikr karo.”\nMasnad Ahmad 289/2\nSunan Abu Dawood Kitab ul Fitan wal malahim 4342\nSunan ibne maja 4005\n۞ Hadees: Hazrat  Zainab bint Jahash (R.A) farmati hai ke ek martaba Nabi Kareem (Sallallahu Alaihay Wasallam) neend se baidaar huwey tou Aap ka chehra Surkh tha aur Aap ne ‘La ilaha illallah’ perh kar farmaya: Arab ke liye is Sharr se halakat hai jo qareeb aan pohancha hai.’ Aap (Sallallahu Alaihay Wasallam) se pucha gaya: Kya hum halaak ho jayenge jab ke humare darmiyan Saaleh log bhi moujod honge? farmaya: “haan jab khabasat bohat barh jayegi.”\nSahih Bukhari Kitab ul Fitan 7059\n۞ Hadees: Hazrat Umar bin khatab (R.A) se marvi hai ke Rasool Allah (Sallallahu Alaihay Wasallam) ne irshad farmaya: Qayamat ki nishanion mein se hai ke dunia per zaleel ibne zaleel (logon) ka ghalba ho jaye ga.\nMajma al Zawaid 630/7\nMusanif Abdul Razaq 316/11\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat qayem nahi hogi magar sirf badtareen logon par. (qayem hogi jab ke nek log madoom hongey).”\nSahih Muslim Kitab ul Fitan 2949\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Wo log sab se badtareen hai jin ki Zindgi mein Qayamat barpa hogi.”\nSahih Bukhari Kitab ul Fitan 7067\nNote: Nek logon ka madoom ho jana Qayamat ki ek nishani hai. Mojoda halat mein yeh nishani khoob wazeh ho chuki hai. Neik log ahista ahista duniya se rukhsat ho rahay hein. Fazool logon ki nishani yeh ziker ki gayi hai ke wo dayanat o amanat, ahad o wafa, sacchai aur rast goye jaisey osaf kareema o ikhlaq e hasna se mehroom hongy.\nQayamat ki mazkoora nishani barhaq hai magar hume apne rawaiye se naik saleh afrad ka namona paish kerna chahiye aur naiki ka naam o nishan zinda rakhne ke liye hume chahiye ke apni naslo ko deeni taleem o tarbiyat ki sa'adat se bahramand hone ke tamam mawaqe faraham karein.\n48. Deen ajnabi ho jayega\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Islam Ajnabi (halat mein) shuro huwa tha aur anqareeb isi tarah ajnabi ho kar reh jayega jis tarah shuro howa tha, pas ajnabi logon (Musalmano) ke liye khushkhabri hai.”\nMasnad Ahmad 512/2\nSahih Muslim 145/6\n۞ Hadees: Hazrat Abdullah bin Masood (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Islam ka aaghaz ajnabi (halat me) huwa tha aur isi tarah is ka ikhtatam bhi ajnabi (halat me) hoga lihaza ajnabi logon (Musalmano) ke liye khushkhabri hai.” Aap (Sallallahu Alaihay Wasallam) se pucha gaya ke ajnabi koun hai? farmaya: “Jo qabaail (aur watnon) se (bagharz e hijrat) nikal gaye hon.”\nMasnad Ahmad 498/1\nSunan tirmizi 2629\n۞ Hadees: Hazrat Abdul Rehman Aslami (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Islam ajnabi shuru huwa aur ajnabi halat per loat jayega lihana ajnabi logon ke liye khushkhabri hai.” pucha gaya: ajnabi koun hain? farmaya: “jo logon ke fasad ke waqt islah ka kaam kerte hain. is zaat ki qasam jis ke hath mein meri jaan hai iman sailaab ki tarah Madina ka rukh kar lega. qasam is zaat ki jis ke hath mein meri jaan hai islam in do masjidon (Kabbah o Masjid e Nabvi) ke darmayan is tarah sukad aayega jis tarah saanp apne bil mein ja sukarta hai.”\nMasnad Ahmad 104/4\nMajma al zawaid 535/7\n۞ Hadees: Hazrat Abdullah bin umro (R.A) se marvi hai ke Nabi Kareem (Sallallahu Alaihay Wasallam) ne 3 martaba ajnabi (ghuraba) logon ke liye basharat farmayi tou Aap (Sallallahu Alaihay Wasallam) se pucha gaya ke ya RasoolAllah (Sallallahu Alaihay Wasallam) ghuraba koun hain? farmaya: Kaseer al tadaad badkaaron mein rehne waley Qaleel al tadaad saleh log, jahan nafarmanian Ziada hon aur Itaat guzar thodey hon. (tou wo Itaat guzar ajnabi hain).\nMasnad Ahmad 235/2\nTibrani kabeer 122/10\nMajma al Zawaid 535/7\nNote: Deen Islam aur Ahle Islam ka Ajnabi ho jana Qayamat ki ek nishani hai. Ajnabi ki Mukhtalif Ahadees mein mukhtalif tareefaat ki gayi hain.\nMaslan Hijrat karne waley, fitna o fasad ke waqt logon ke Sahih deen per islah kerne walay, Kaseer al tadaad fasadi aur shareer logon mein qaleel al tadaad shareef o saleh aur pakeezah kirdad log.\nmagar mazkoora tamaam tareefat ka malkhas mushtarik hai yani ghuraba wo log hai jo ummat mein fitna o fasad aur amli beyraah ravi ke waqt logon ki sahih rahnumai ka baira uthayengey goya is naik maqsad ke liye inhe apne ilaqay, qunbay qabeelay aur ghar baar qurban kar ke hijrat jaise sa'adat se bahramand kyon na hona padey. aur aise log doosre musalmano ke muqabley mein nihayat qaleel tadad me hongey is ke liye inhe ajnabi ke khitab se nawaza gaya hai.\nIslam ba waqat aghaz ajnabi tha yani islam qabool kerne waley aqliyat mein they magar ahisata ahista yehi islam nisaf se ziada dunia per cha gaya aur aaj Isaion ke baad musalman Aksariyat me hai magar qabal az Qayamat islam dubara ajnabi ho jayega hatta ke wo chand ek log he musalman reh jayenge jo Hazrat Isa Alaihi Salam ke sath mil kar dajjal ke khilaf jihad karenge phir Yajooj Majooj se bachney ke liye ek pahad (koh e toor) par panah lenge.\n49. Log badal jayenge\n۞ Hadees: Hazrat  Mardas (R.A) bayan karte hai ke Rasool Allah (Sallallahu Alaihay Wasallam) ne farmaya: “Neik log yakkay baad deegrey guzartay chaley jayenge aur fazool log baaki reh jayengey jis tarah jo ka bhosa ya raddi khajoor baki reh jati hai. Allah Ta’ala in ki kuch parwah nahi karenga.”\nSahih Bukhari kitab ul maghazi 4156\n۞ Hadees: Hazrat Abu saeed (R.A) se marvi hai ke Rasool Allah (Sallallahu Alaihay Wasallam) ne irshad farmaya: “bilashuba tum pahlay logon ke tour tareekey is tarah ikhtayar karoge jis tarah balisht balisht ke aur hath hath ke barabar hota hai hatta ke agar wo goh (sanday) ke bill mein dakhil huwe tou tum bhi in ki pairvi karo gey.”\nSahih Bukhari Kitab Ahadees Al Ambiya 3456\n۞ Hadees: Hazrat Huzaifa (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat is waqt tak qayem nahi hogi jab tak tum apne imam (khalifa, ameer) ko qatal na karoge aur apni talwaron ke sath aapas mein hi ladogey aur tumhare badtareen log tumhare dunia ke waris ban jayenge.”\nSunan tirmizi Kitab ul Fitan 2170\n۞ Hadees: Zubair bin adi (R.A) farmatey hai ke hum Hazrat Anas (R.A) ke paas hajjaj bin yusuf ke muzalim ki shikayat le kar hazir huwe tou Unhone farmaya: “Sabar karo! tum jis dour se guzar rahey ho is ke baad aanay wala dour is se bhi ziada bura hoga kyon ke yeh baat maine Nabi Kareem (Sallallahu Alaihay Wasallam) se suni hai.”\nSahih Bukhari Kitab ul Fitan 7068\nNote: Logon ki Aadaat o sifaat, hasiyat o kaifiyaat aur ihwaal o kirdar ka badal jana Qayamat ki ek nishani hai. Mojoda dour me is nishani ka zahoor waqoo pazeer hai.\nLogon ke badalney me is baat ki taraf ishara hai ke in ki sifaat hasana sifaat e saiya se badal jayengi aur in ke ikhlaq o kirdar badnuma aur daghdar hongey, yahood o nasara ke tabe'e aur Islam se baghi hotey jayenge.\n50. Barish bakasrat hogi magar khaimey mehfooz rahiengey\n۞ Hadees: Hazrat Abu Huraira (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “Qayamat qayem nahi hogi hatta ke logon per ek aisi barish ayegi jis se har matti gaarey ka (pukhta) ghar tou (bheegnay se) mehfoz nahi raheyga magar baalon waley ghar (yaani khaimay) is (barish) se mehfoz rahengey.”\nMasnad Ahmad 262/2\nMajma al zawaid 639/7\nIbne hibban 6770\nNote: Qurb e Qayamat ki ek nishani yeh hogi ke puri kurra arzi par ek hi waqt mein musladhaar barish hogi magar is barish se dunia ke ghareeb, faqeer, ya musafir aur mujahid logon ke khuley asman taley garhay howay balon (oon) ke khaimay mehfoz rahienge jabkey badi badi mazboot aur mehfooz imartien is barish se mehfooz na reh sakengi.\nQayamat ki mazkoora nishani abhi tak zahir nahi hui.\nMazkoora peshangoyi bila shuba insani ilm o aqal aur tajurbey se ma wara maloom hote hai ke kisi jaga ek he barish ho magar khaimey mehfoz rahien aur makanaat bheeg jayen lekin Allah Ta’ala ki Qudrat se koi cheez bahar nahi wo har cheez per qadir hai aur hume batour musalman aamanna wa sadqna ke siwa chara nahi.\nKayi martaba dekhne mein Aaya hai ke Shaher ke ek hissay mein khoob barish ho rahi hai magar doosra hissa mehfooz hai. agar aisa mumkin hai aur filwaqe is ka jawab musbat hai tou phir mazkoora peshangoyi ke waqoo me tazabzab ka shikar nahi hona chahiye.\n51. Barish bakasrat hogi magar paidawar nahi hogi\n۞ Hadees: Hazrat Anas (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat qayem honey se pehle (puri roo-e-zameen par) ek Aam Barish hogi magar (barish ke bawjood) Zameen kuch nahi ugayegi.”\nMasnad Ahmad 1773/3\nMajma al zawaid 638/7\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne farmaya: “Qahet saali yeh nahi ke barish rook jaye balkey qahet saali tou yeh hai ke baar baar barish ho magar Zameen nabataat uganey se inkar kar dey.”\nSahih Muslim Kitab ul Fitan 2904\nNote: Qayamat ki ek Nishani yeh hai ke musladhar barish ke bawjood Zameen se paidawar nahi hogi. Qayamat ki mazkoora nishani abhi tak zahir nahi hui.\nJis tarah barish na hone ki waja se qahet paida hota hai isi tarah Qayamat ke qareeb qahet paida hoga magar barishein qahet se nijat na dengi kyon ke yeh Allah Ta’ala ki taraf se ek imtihan hoga.\n52. Qustuntniya (istanbul) ki fatah\n۞ Hadees: Hazrat  Basheer Khat'ami (R.A) se marvi hai ke onho ne Nabi Kareem (Sallallahu Alaihay Wasallam) ka yeh irshad garami suna: tum zaroor qustuntuniya fatah karogey aur (os waqt) wo ameer behtareen ameer hoga aur wo lashker bhi behtareen hoga.\nMasnad amad 451/4\nIbne Umro (R.A) farmatey hai ke Rasool Allah (Sallallahu Alaihay Wasallam) se pucha gaya ke Qustuntuniya aur Rooma mein se kounsa mulk pehle fatah hoga? Aap (Sallallahu Alaihay Wasallam) ne farmaya Harqal ka Ilaka yaani Qustuntuniya pehle fatah hoga.\nMasnad Ahmad 234/2\nSunan darmi 137/1\n۞ Hadees: Hazrat Muaaz (R.A) farmatey hai ke Rasool Allah (Sallallahu Alaihay Wasallam) ne irshad farmaya: “Bait ul maqdas ki Aabadi Yasrab (madina) ki barbadi (ka paish khaima) hai, Madina ki barbadi jangon ka aghaz hai, jangon ka aghaz Qustuntuniya ki fatah hai aur Qustuntuniya ki fatah Dajjal ka Khurooj (ka Eilaan) hai. phir Aap (Sallallahu Alaihay Wasallam) ne is (Muaaz R.A) ke Kandhey yaa raan par hath mar kar farmaya: yeh baatein is tarah barhaq hai jis tarah tum yahan (khadey ho ya) baithey ho.”\nMasnad Ahmad 309/5\nSunan Abu Dawood Kitab ul Fitan wal malahim 4294\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat qayem nahi hogi hatta ke roomi aamaaq ya dabiq (Mulk-e-Shaam ke) muqam par padaao karenge. in ki taraf Madina se ek lashker (muqablay ke liye) niklega jo is waqt Roo-e-Zameen ka sab se bahtareen lashkar hoga. jab wo muqabley per ayenge tou roomi kaheingey ke tum humare aur in logon ke darmayan se hatt jao jo hum mein se beydeen ho gaye hai (yaani Isaiyat chhor ke Musalman ho gaye hain) hum sirf inhi se ladney aaye hain. Musalman kahenge Allah ki Qasam hum hargiz aisa nahi kar sakte ke tumhare liye apne Muslim bhaion ko chhor de tou phir ladai chid jaegi. Musalmano ka ek tihaii (1/3) hissa peeth dikha kar bhagh jayega aur in ki touba Allah Ta’ala kabhi qabool nahi karenga. Ek tihai (1/3) hissa ladai mein Shaheed ho jayega jo Allah ke yaha Afzal tareen Shaheed samjhay jayenge aur ek tihai (1/3 akhri) hissa fatah hasil kareyga jo kabhi Fitney ka Shikar nahi hoga aur phir yehi Qustuntuniya ko fatah kar lega.”\nSahih Muslim Kitab ul Fitan 2897\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “kya tumne aisey Shaher ke mutaliq suna hai jis ka ek hissa samandar aur doosra hissa khushki ki taraf hai? Sahaba (R.A) ne kaha: ji haan ya RasoolAllah. farmaya: Qayamat qayem nahi hogi hatta ke 70 hazaar bani ishaq is ki taraf paishqadmi karenge. jab wo shaher ke paas pohanchenge tou padao kar lenge aur wo teer o talwar se ladai nahi karenge balkey wo “la ilaha illallah wallah hu akbar” kahenge tou is shaher ki ek janib gir jayegi phir wo “la ilaha illallah wallah hu akbar” kahenge tou is ki doosri janib gir jayegi. phir wo la ilaha illallah wallah hu akbar kahengey tou wo shaher in ke liye khol dia jayega aur wo is me dakhil ho kar maal e ghaneemat hasil karenge. jab wo maal e ghaneemat taqseem kar rahey hongey tou ek cheekhnay wala (shaitan) cheekh kar kahega: bilashuba dajjal nikal chuka hai tou wo log sab maal o doulat chor kar wapis chaley aayenge.\nSahih Muslim Kitab ul Fitan 2920\nNote: Qustuntuniya ka mojoda naam istanbul hai jisay shah e room qustunteen ne apna capital banaya aur isi ke naam se is ka naam qustuntuniya mashoor huwa. Qustuntuniya aur umoriya ke darmayan 60 miles ki musafat hai. Huzoor Nabi Kareem (Sallallahu Alaihay Wasallam) ne Qustuntuniya ki taraf paishqadmi karnay walay pehlay lashker ko Jannat ki khushkhabri sunai hai jaisa ke Umm e Haraam (R.A) bayan karti hai ke RasoolAllah (Sallallahu Alaihay Wasallam) ne farmaya: “Meri Ummat ka wo pehla lashker (jahanum ki aag se) bakhsh diya gaya hai jo Qaiser ke Shahar (qustuntuniya) per hamlaawar hoga.”\nIs pehley lashker ka ameer Yazeed bin muawiya (R.A) Bin Abu Sufyan (R.A) they.\nNabi Kareem (Sallallahu Alaihay Wasallam) ne Qustuntuniya (istanbul) fatah karney waaley lashker aur Ameer lashker ko behtareen ke khitab se nawaza hai.\nQustuntuniya 857 hijri ba mawafiq 1453 me Muhammad bin Murad jo Sultan Muhammad al Fateh ke naam se mashhoor hai, ke hathon fatah huwa. is fatah mein Sultan ke sath 2 lakh ka fouji lashker aur apne dour ke tamaam jadeed hathyar muyassar they lekin Hadees ke mutabiq isey tasbeeh o takbeer se fatah kia jayega aur hathyar istamal nahi hongey jis se andaza hota hai ke Qustuntuniya dubara kafiron ke Qabzay mein chala jayega aur phir musalman bila hathyar isey fatah kerengey.\nTasbeeh o takbeer se fatah hone wala shaher yehi qustuntuniya hai kyon ke hadees ki tamaam alamaat isi per chispan hote hai magar ta haal yeh paishgoye zahir nahi hoi.\n53. Rooma (Italy) fatah hoga\n۞ Hadees: Abu qabeel farmatey hai ke hum Abdullah bin Umro (R.A) ke paas they ke in se sawal kiya gaya ke kounsa Shaher pehle fatah hoga Qustuntuniya ya Roomiya (italy)? Abdullah (R.A) ne ek sandooq mangwa kar is se ek kitab nikali aur kaha ke hum Allah ke Rasool (Sallallahu Alaihay Wasallam) ke paas baithey likh rahey thay ke Aap (Sallallahu Alaihay Wasallam) se sawal kiya gaya ke Qustuntuniya pehle fatah hoga ya Roomiya? tou Aap (Sallallahu Alaihay Wasallam) ne farmaya: “Harqal ka shaher Qustuntuniya pehle fatah hoga.”\nSunan darmi 486\nNote: Rome ko Rooma se mosom kiya jata hai jo moujoda dour mein italy ka capital hai. Qayamat ki mazkoora nishani tahaal zahir nahi hoi lekin humara iman hai ke jis tarah Allah ke Rasool (Sallallahu Alaihay Wasallam) ki dusre paishgoyion ke mutabiq Room o Iran, Misar o Shaam wagaira fatah huwey isi tarah Rooma bhi fatah hoga. Roma, Qustuntuniya ki dubara fatah ke baad fatah hoga.\nHaq o Batil ki kashmakash jo Roz-e-Awal se shuru hoi ta Qayamat jaari rahegi, kisi jagah Musalman qabza payenge tou kisi jaga Shikast-o-reekht se do-char honge magar duniya ki saari taqatien mil kar bhi ummat muslima aur deen islam ka isteysaal nahi kar saktein.\n۞ Hadees: Hazrat Abdullah (R.A) ne apni likhi hoye hadees perh kar jawab dia jis se munkireen e hadees ke is ghalat nazriye ki tardeed hote hai ke dor nabvi me hadees likhi nahi jati thi balkay bohat se sahaba hadees ko zabt tahreer mein lanay ka fareeza anjam detay rahay hein.\n54. Kuffar Muslmaano par toot padengey\n۞ Hadees: Hazrat Soban (R.A) bayan kerte hai ke Allah ke Rasool (Sallallahu Alaihay Wasallam) ne farmaya: anqareeb (kafir) Qomein tumhare khilaf is tarah jama ho jayengi jis tarah bhookey khanay ke bartan per jama ho jatey hain. hum ne daryaft kia: kya is waqt hum tadad mein thodey hongey? Aap (Sallallahu Alaihay Wasallam) ne farmaya: (nahi) balkey in dino tumhare tadad ziada hogi lekin tum sailab ki jhaag ki tarah ho jaoge aur Alalh Ta’ala tumhare dushmano ke dil se tumhare Roab o dabdabey ko nikal kar tumhare dilon me "wahan" daal dega. hum ne pucha ya Rasool Allah (Sallallahu Alaihay Wasallam) wahan kya hai? Aap (Sallallahu Alaihay Wasallam) ne farmaya: “Duniya se Mohabbat aur Maut se nafrat.”\nSunan Abu Dawood Kitab ul Fitan wal malahim 4297\nNote: Kafiron ka Musalmano ke khilaf jama ho jana Qayamat ki nishani hai. Moujuda halaat mein yeh nishani samne aa chuki hai. puri duniya ke kafir musalmano ke khilaf mahaz arai kar chukey hain.\n55. Har Ghar me Fitna dakhil ho jayega\n۞ Hadees: Hazrat  Aaof bin Malik (R.A) farmatey hai ke main ghazwa tabook ke mouqe par Nabi Kareem (Sallallahu Alaihay Wasallam) ki khidmat mein hazir huwa jab ke Aap (Sallallahu Alaihay Wasallam) is waqt chamrey ke ek khaimey mein tashreef farma they. Aap (Sallallahu Alaihay Wasallam) ne farmaya: ke qayam e Qayamat ki 6 nishanian shumar kar lo. phir ek aisa Aam aur tabahkun fitna hoga ke Arab ka koi ghar bhi is ki lapait mein aaney se mehfoz nahi reh sakega.\nSahih Bukhari 3176\nNote: Arab me Fitna ka phail jana Qayamat ki ek nishani hai. Fitna jismani ya roohani har tarah ka ho sakta hai.\nJismani Fitney mein qatal o gharat, loot khusoot, danga fasad, kasaad bazari, Zinakari, Fahashi o Uryani, Sood Khori, Haram Khori jaisey anasir shamil hai jo arsa daraz se batadreej shuru ho kar bilaakhir arab ke har ghar ko acchi tarah apni lapait mein ley chukey hai hatta ke hudood e haram aur haram e Madina bhi is lapait se mehfoz nahi.\nRoohani Fitney mein bay deeni, badamli, Shariyat se doori, jaise awamil shamil hain.\n56. Isaion se mil kar Musalman tisre dushman se ladenge phir Isaion aur musalmano me jung e azeem hogi\n۞ Hadees: Hazrat Zimukhmar (R.A) se marvi hai ke Nabi Kareem (Sallallahu Alaihay Wasallam) ne farmaya: “Tum Roomion ke sath aman waali sulah karoge phir tum aur wo apne ilawa kisi aur (teesray) dushman se ladoge aur (tum kamiyab rahoge) salamat rahoge aur ghaneemat hasil karoge phir tum ek teelon waali sarzameen par padao karoge. (Ek riwayat mein hai ke tum Roomion se maal e ghanemat wasool kar ke alag ek teelon wali sarzameen per ja kar parao karoge) tou wahan ek roomi aayega aur Saleeb buland kar ke kahega: Saleeb ghalib aa gai. is baat par (Ghazabnak ho kar) ek Musalman is ki taraf barhega aur isey qatal kar dega. is buniyad par roomi tum se dhoka karenge aur (aman ka muahda tod denge) phir jangien chir jayengi aur wo 80 jhandon ke saath tumhari taraf paishqadmi karenge jab ke har jhanday talay 10 hazar ka lashker hoga.”\nMasnad Ahmad 128/4\nSunan Abu Dawood 2767\nSunan ibne maja 4140\n۞ Hadees: Hazrat  Aaof bin malik (R.A) se marvi hai ke Nabi Kareem (Sallallahu Alaihay Wasallam) ne irshad farmaya: “Qayamat se pehle 6 alamtein yaad rakho. tumhare aur bano asghar (roomion) ke darmayan sulah hogi phir wo ghadar karenge aur 80 jhandon me tumhare taraf paishqadmi karenge jab ke har jhandey taley 12 hazar ka lashkar hoga.”\n۞ Hadees: Hazrat Muaaz bin jabal (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Bait ul Maqdas ki Aabadi madiney ki kharabi (Ka Paishkhaima) hai, Madiney ki kharabi jangon ke aaghaz (ka naqara) hai, jango ke aaghaz (ka anjam) Qustuntuniya ki fatah hai aur Qustuntuniya ki fatah dajjal ke khurooj (ka ailan) hai.\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat qayem nahi hogi hatta ke roomi aamaaq ya dabiq (Mulk-e-Shaam ke) muqam par padaao karenge. in ki taraf Madina se ek lashker (muqablay ke liye) niklega jo is waqt Roo-e-Zameen ka sab se bahtareen lashkar hoga. jab wo muqabley per ayenge tou roomi kaheingey ke tum humare aur in logon ke darmayan se hatt jao jo hum mein se beydeen ho gaye hai (yaani Isaiyat chhor ke Musalman ho gaye hain) hum sirf inhi se ladney aaye hain. Musalman kahenge Allah ki Qasam hum hargiz aisa nahi kar sakte ke tumhare liye apne Muslim bhaion ko chhor de tou phir ladai chid jaegi. Musalmano ka ek tihaii (1/3) hissa peeth dikha kar bhagh jayega aur in ki touba Allah Ta’ala kabhi qabool nahi karenga. Ek tihai (1/3) hissa ladai mein Shaheed ho jayega jo Allah ke yaha Afzal tareen Shaheed samjhay jayenge aur ek tihai (1/3 akhri) hissa fatah hasil kareyga jo kabhi Fitney ka Shikar nahi hoga aur phir yehi Qustuntuniya ko fatah kar lega.”\n۞ Hadees: Hazrat  jabar bin samra (R.A) Hazrat  naf'ae bin utba (R.A) se riwayat kerte hai ke Rasool Allah (Sallallahu Alaihay Wasallam) ne irshad farmaya: Tum Jazeera tul Arab (walon) se ladoge aur Allah tumhe is ka faateh bana dega, phir tum faras (iran) se ladoge aur Allah tume is ka faateh bana dega, phir tum room se ladoge aur Allah tume faateh bana dega phir tum dajjal se ladoge aur Allah tume is par bhi fatah ata farmayega. phir naf'ae (R.A) ne kaha: Aye jabar R.A! humare ilm ke mutabiq Dajjal is waqt tak nahi niklega jab tak room fatah na ho jaye.”\nSahih Muslim Kitab ul Fitan 2900\n۞ Hadees: Hazrat Abu darda (R.A) ne farmaya ke Rasool Allah (Sallallahu Alaihay Wasallam) ne irshad farmaya: jung (azeem) ke din musalmano ka khaima (camp) ghota muqam per hoga jo is shaher ke paas hai jisey damishq kaha jata hai.\nMasnad Ahmad 252/5\nSunan Abu Dawood Kitab ul Fitan wal malahim 4298\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne farmaya: jab jangein chhir jayengi tou Allah Ta’ala damishq (Shaam) se Ek lashker bhejheinga jo azad karda ghulamo par mushtamil hoga magar wo saare Arab ke bahtareen Ghursawar aur bahtareen hathyaron se lais hongey. Allah Ta’ala in ke Zariye deen ki madad farmayenga.\nSunan Ibne Majah Kitab ul Fitan 4089\nNote: Musalman aur esaion ke darmayan aman o sulah ka muahda hoga. is muahdey ke mutabiq Musalman aur Isai mil kar kisi teesray dushman ke khilaf nabard azma honge aur fatah hasil karenge. Isai musalmano se ghadar karenge aur 9 lakh 60 hazar ka tiddi dil lashker lekar hamla awar honge.\n57. Roomi kasrat e tadaad me badh jayenge\n۞ Hadees: Hazrat  mastorad (R.A) ne Hazrat Umro (R.A) se kaha ke maine Allah ke Rasool (Sallallahu Alaihay Wasallam) se suna ke Qayamat se pehle roomi (Isai) sab se Ziada tadad me hongey. Hazrat Umro (R.A) ne kaha ke ghour karo kya baat kar rahe ho? mastorad (R.A) ne kaha ke main tou wohi keh raha hoon jo maine Rasool Allah (Sallallahu Alaihay Wasallam) se suna hai. Umro (R.A) ne kaha ke agar tu kehta hai (tu sach hai) kyon ke Isaion mein 4 khaslatien hain. (1) Museebat ke waqt nihayat burdbaar hein. (2). Museebat ke baad sab se jaldi hoshiyar hotey hain. (3) baghney ke baad dobara sab se pehle humla karte hain. (4) Miskeen, yateem aur kamzor ke haq mein behter hain. (5) Aur ek panchween khaslat bhi hai jo bohat hi acchi hai ke yeh sab logon se barh kar badshahon ko Zulm se rokney waaley hain.\nSahih Muslim Kitab ul Fitan 2898\nNote: Roomi yaani Isaion ka sab logon se barh jana Qayamat ki ek nishani hai jis ka zarhoor ho chuka hai. Mojoda adaad o shumar ke mutabiq esai pehle number aur Ummat-e-Muslima doosre number par hain.\nHazrat Umro bin aas (R.A) ke dour mein Isaion me mazkoora char sifaat paai jati thi magar lazmi nahi ke in ki yeh sifaat ta Qayamat zinda rahien balkey mojoda dour mein tou esaion ne musalmano se badla chukaney ke liye kamar kas li hai, go apne qawaneen o zawabit par musalmano ki banisbat ziada amal daramad me aaj bhi shohrat rakhte hain.\n58. Darya e faraat se soney ka pahaad namudar hoga\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat qayem nahi hogi hatta ke darya e faraat se soney ka pahad namodar hoga jis par log jung karenge aur har 100 mein se 99 maarey jayenge jab ke har banda yeh soch (kar hissa ley) raha hoga ke shayed wo ek nijat pane wala mein hi hon.”\nSahih Muslim 2894\n۞ Hadees: Hazrat Abu Huraira (R.A) se marvi hai ke Rasool Allah (Sallallahu Alaihay Wasallam) ne farmaya: “Qareeb hai ke faraat soney ka khazana zahir kareyga. lihaza tum mein se jo shakhs wahan mojood ho wo is khazanay mein se kuch bhi hasil na karey.”\nSahih Bukhari 7119\n۞ Hadees: Hazrat Ubai bin Ka'ab (R.A) se marvi hai ke maine Allah ke Rasool (Sallallahu Alaihay Wasallam) ka yeh irshad garami suna: “Anqareeb darya e faraat se soney ka ek pahad namoodar hoga jab log is ke baarey mein suneinge tou is ki taraf chal deinge aur jo is ke paas honge wo kaheinge ke agar hum ne yeh chor dia tou log isey le kar chaltey baneinge.” farmaya: p”hir is ke hasool ke liye log ladeinge aur har 100 me se 99 maqtool hongey.”\nSahih Muslim 2895\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: darya e faraat se sonay ke ek pahar ke zahoor ka imkan hai jis ke liye log jung karenge tou har 10 mein se 9 wasal bahaq hongey.”\nMasnad Ahmad 345/2\nMusanif abdul razaq 382/11\nNote: Darya e faraat se soney ke pahad ka namoodar hona Qayamat ki ek nishani hai. Mazkoora nishani tahaal zahir nahi hui. pahad se murad haqeeqtan pahar he hai petrol nahi. Soney ka pahad zahir karna qudrat ilahi se kuch baeed nahi. is soney ke khazanay ke hasool ke liye nihayat khatarnak jung hogi jis mein har 100 me se 99 maqtool hongey. Musalmano ko is jung mein shamoliyat se aur is khazanay ke hasool se mana kiya gaya hai.\nSonay ke pahad ka namodar hona fitna hai aur Allah ki taraf se ek aazmaish hai. mazi qareeb me honey wali gulf war qat'an wo jung nahi thi jo sonay ke khazanay ke hasool ke liye ladi jayegi go petrol ko "sayal sona" kaha jata hai.\nbohat se musalman Nabi Kareem (Sallallahu Alaihay Wasallam) ki nafarmani kar ke zaroor bilzaroor khazanay ke hasool mein maidan-e-jung me utar pareinge magar Qatal ke siwa kuch hasil na hoga.\n59. Mard kum aur Aurtein Jyada ho jayengi\n۞ Hadees: Hazrat Anas (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat ki nishanion mein se hai ke ilm utha lia jayega, Jahalat barh jayegi, Zinakari aam hogi, Sharab bakasrat pe jayegi, Aadmi thodey aur Aurtien ziada ho jayengi hatta ke 50 aurton ke liye ek (Aadmi) he nigran hoga.”\nSahih Bukhari 5231\n۞ Hadees: Hazrat Abu mosa (R.A) se marvi hai ke Allah ke Nabi (Sallallahu Alaihay Wasallam) ne irshad farmaya ke “Zaroor logon per ek aisa zamana Aayega ke ek shakhs sona le kar sadqa karne niklega lekin koi isey lene wala nahi milega aur yeh bhi hoga ke ek mard ki panah mein 40 chalees aurtein ho jayengi kyon ke mardon ki qillat aur Aurton ki kasrat ho jayegi.”\nSahih Bukhari 1414\nNote: Mardon ki intahai Qillat aur Aurton ki kasrar Qayamat ki ek nishani hai. Mazkora nishani tahaal zahir nahi hui.\nMazkora nishani ke zahoor ki 2 soortien numayan taur par samajh aati hain, ek otu yeh ke Qayamat se pehle khonraiz jungon ka silsala shuru hoga jis ke nateejey mein mardon ki ek badi tadad jungon mein shirkat ki wajah se maqtool ho jayegi aur bachney waley mardon ke muqabley mein Aurtein Ziada hongi. doosri soorat yeh bhi ho sakti hai ke Aurton ki sharah padaish banisbat mardon ke bohat barh jaye aur mazkora paishgoye se dochar hona paray.\nYahan 40 ya 50 aurton pe nigran se murad kisi Aadmi ki biwian nahi balkay doosre Rishtadar hain.\n60. Misr, Shaam aur Iraq apne paimaney aur khazaney rok lengey\n۞ Hadees: Hazrat Abu Huraira (R.A) farmatey hai ke Allah ke Rasool (Sallallahu Alaihay Wasallam) ne irshad farmaya: “Mulk iraq apna dirham aur qafeez rok lega, Mulk Shaam apna madi (madd) aur dinar rok lega, Mulk Misr apna ardab aur dinar rok lega aur tum isi halat pe lout jaoge jis se tumne aghaz kia tha, tum isi halat pe lout jaoge jis se tum shuru huwey they aur tum isi haal pe lout jaoge jis se shuro huwey they.”\nSahih Muslim Kitab ul Fitan 2896\nNote: Misar, Shaam aur Iraq ka apne paimanay aur khazanay rok lena qayamat ki ek nishani hai. Dirham chandi ke aur Dinar soney ke sikkay huwa kerte they jinhe bataur naqdi istamal kia jata tha. Qafeez, Madi aur Ardab mazkora ilako ke maroof paimanay they jinhe wo bae aur shara mein istamal kia kertey they.\nPehle yeh mumalik Room o Iran ke bajgzar thay phir islam ke ghalbey aur fatohaat ke baad khilafat islamiya ke daira mein dakhil ho gaye they.\nMisar, Sshaam aur Iraq apne paimanay aur khazaney rok lenge is ke mafhoom ki tayyeen mein ahle ilm ke kai aqwal hein. Maslan in Mulkon mein islam phail jayega aur jaziya mokof ho jayega. in mumalik ke Sardar o Hakim khud sar aur baghi ho kar adayigi jaziya se inkar kar deinge. in mumalik mein irtadad phail jayega aur log Zakat dene se inkar kar dengey.\nIn ilaqon me khoob Fitna fasad aur kasht o khoon hoga ke Musalmano ka markaz in se faida na utha sakeyga. kuffar in ilakon par ghalib aa jayenge aur Musalmano ki hukumtein toot jayengi.\n61. Maut ki Tamana ki jayegi\n۞ Hadees: Hazrat Abu Huraira (R.A) se riwayat hai ke Nabi Kareem (Sallallahu Alaihay Wasallam) ne irshad farmaya: “Qayamat qayem nahi hogi hatta ke ek aadmi dusre ki qabr se guzrega tou kahega: kash! is ki jaga main (qabar me) hota.”\nSahih Bukhari Kitab ul Fitan 7115\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qasam is zaat ki jis ke hath me Meri jaan hai! Duniya khatam nahi hogi hatta ke Aadmi qabar se guzrega aur is par lait kar kahega: kash! main is Qabar mein hota aur (is waqt) deen azmaish ka naam hoga.”\nSahih Muslim Kitab ul Fitan 157\nEk riwayat mein yeh alfaz hain.\n۞ Hadees: Aadmi kahega. “Kash! main is (qabar ki) jaga hota is liye ke isey Allah Ta’ala se mulaqat ki (Shadeed) mohabbat hogi.”\nMasnad Ahmad 702/2\n۞ Hadees: Hazrat Huzaifa (R.A) farmatey hai ke Allah ke Rasool (Sallallahu Alaihay Wasallam) ne irshad farmaya: “Logon par aisa zamana aayega ke wo Dajjal (ke khurooj) ki tamana karenge. main ne kaha: Ya RasoolAllah Sallallahu Alaihay Wasallam! mere Maa Baap Aap par Qurban Wo kyon? farmaya: is liye ke inhe is waqt Shadeed Musayeb-o-aalaam ka samna hoga. (is liye wo tamana karenge ke Dajjal nikley phir Isa A.S aa kar isey qatal karein aur Azmaishon se jaan khalasi ho).”\nMajma al zawaid 284-5/7\nNote: Logon ka Maut ki tamana karna Qayamat ki ek nishani hai. Nabi Kareem (Sallallahu Alaihay Wasallam) ne maut ki tamana se mana kiya hai.\n۞ Hadees: Irshad-e-Nabwi (Sallallahu Alaihay Wasallam) hai ke: “Tum mein se koi shakhs maut ki tamanna na kare kyon ke agar wo neik hai tou shayed wo mazeed acchay amal anjam deyga aur agar wo bura hai tou shayed touba kar ley.”\nSahih Bukhari kitab ul marz 5673\n۞ Hadees: Ek riwayat mein hai: “Tum mein se koi shakhs maut aaney se pehle is ki tamana na kare aur na hi maut ki dua mangey.”\nSahih Muslim kitab ul ziker wa dua 2682\n۞ Hadees: Ek riwayat mein hai: “Tum mein se koi shakhs agar kisi takleef mein mubtala ho tou (phir bhi) maut ki tamanna hargiz na kare agar majbooran karna hi chahta hai tou iss tarah keh le: ilahi! jab tak zindgi mere liye behter hai muje zinda rakh aur jab maut mere liye behter ho tou muje utha ley.”\nSahih Bukhari kitab ul marz 2680\nKhudkushi bhi Haram hai. Irshad-e-bari Ta’ala hai\n“Apne aap ko qatal na karo.” [Surah nisa 29]\nMojoda dour mein beshumar aisey log dikhaye detey hai jo qasdan ya bila qasad o irada maut ki tamana kerte hain, maut ke liye duayen mangtey hain. Ahadees ki roshni mein maut ki tamana ya Dua mana hai magar qabal az Qayamat log bari sanjheedgi se maut ki tamana karenge. is ka ek mafhom tou wazeh hai ke jis tarah jhoot, qatal, fahashi aur doosri buraion se roka gaya magar Qayamat se pehle in ka waqoo aam ho jayega isi tarah maut ki tamana o khuwahish sey roka gaya hai magar Qurb-e-Qayamat ke waqt la mahala is ka waqoo aam hoga. doosra mafhom yeh hai ke Fitney is qadar taizi se hamlaawar hongy ke maut ke siwa bachao ki soorat nahi hogi.\nShahadat ki dua is se mustasna hai.\n62. Baitullah par charhai kerne wala lashker zameen me dhans jayega\n۞ Hadees: Hazrate Ayesha (R.A) se marvi hai ke Rasool Allah (Sallallahu Alaihay Wasallam) ne irshad farmaya: “Qayamat ke qareeb ek lashker kabbah par charhai karega. jab wo muqam e baidaa me pohanchega tou inhe awal se aakhri tak sab ko zameen mein dhansa dia jayega.”\nHazrate Ayesha (R.A) farmati hai ke maine kaha ya RasoolAllah Sallallahu Alaihay Wasallam! Wo shuru se aakhri tak saarey ke sarey kyon dhansa diye jayenge halankay wahan in ke bazar bhi hongey aur wo log bhi hongey jo in lashker walon mein se nahi hongey? Aap (Sallallahu Alaihay Wasallam) ne farmaya: “Haan shuru se aakhir tak saarey ke saarey zameen mein dhansa diye jayenge phir apni apni niyat ke mutabiq har koi uthaya jayega.”\nSahih Bukhari kitab ul buyoo 2118\n۞ Hadees: Ubaidullah bin Qabtiya se marvi hai ke haris bin Rabiya aur Abdullah bin Safwan Hazrat Umme Salma (R.A) ke paas gaye aur main bhi in ke hamrah tha. Unho ne Umme Salma (R.A) se is lashker ke mutaliq daryaft kiya jo zameen mein dhansa dia jayega aur yeh in dino ki baat hai jab Abdullah bin Zubair (R.A) makkah ke hakim they. Umme Salma (R.A) ne farmaya ke Nabi Kareem (Sallallahu Alaihay Wasallam) ne farmaya hai: “Ek Aadmi baitullah mein panah lega (yaani imam mehdi r.h) tou in ki taraf ek lashker bejha jayega jab wo lashker baida nami jaga par pohanchega tou zameen mein dhansa diya jayega. maine kaha: ya Rasool Allah Sallallahu Alaihay Wasallam! jo zabardasti se is lashker ke sath (majboor ho kar) shamil huwa ho? Aap (Sallallahu Alaihay Wasallam) ne farmaya: “Wo bhi lashker ke sath zameen mein dhansa dia jayega magar Roz-e-Qayamat apni niyat ke mutabiq uthaya jayega.”\n۞ Hadees: Abu jafar (ravi e hadees) farmatey hai ke:  Baida madinay ka ek Maidan hai.\n۞ Hadees: Ek riwayat mein hai ke is lashker mein sirf ek Aadmi ki jaan bakhshi hogi jo logon ko in (ki halakat) ke baarey mein agah karega.\nSahih Muslim Kitab ul Fitan 2883\n۞ Hadees: Hazrat Hafsa (R.A) se marvi hai ke Allah ke Rasool (Sallallahu Alaihay Wasallam) ne farmaya: “Kuch log jo qaleel tadad aur qaleel hathyar honge wo is Baitullah mein panah leinge. in ki taraf ek lashker bhejha jayega jo ek maidan (baida) mein dhansa dia jayega.”\nYousaf (Rawi-e-Hadees) ne kaha: Aaj kal shaam waley makkah walon se larnay ke liye aa rahay hain. (yaani hajjaj bin yusuf ka lashker jo Abdullah bin Zubair (R.A) se larnay ke liye aata tha).\nAbdullah bin Safwaan (tabee) ne kaha: Allah ki Qasam! yeh wo lashker nahi.\n۞ Hadees: Hazrate Ayesha (R.A) farmati hai ke Allah ke Rasool (Sallallahu Alaihay Wasallam) khwab se beidar huwey tou farmaya: “tajjub hai ke meri ummat ke kuch log ek qureshi aadmi ke liye baitullah (par charhai) ka qasad karenge kyon ke is ne baitullah me panah li hogi aur jab wo baida me pohanchienge tou sab dhans jayenge. hum ne kaha ya Rasool Allah Sallallahu Alaihay Wasallam! rastey me (muqabla dekhne ke liye) tou har tarah ke log jama hotey hain? Aap (Sallallahu Alaihay Wasallam) ne farmaya: haan! in mein is iradey se aaney waaley, majbooran aaney waley aur safar karney waaley (har tarah ke) log hongey jinhe halak kar dia jayega phir (roz e qayamat) wo apni apni niyaton par uthaye jayenge.”\nSahih Muslim Kitab ul Fitan 2884\nNote: Qayamat ke qareeb ek lashker kabbah par charhai ke liye paishqadmi karega magar wo saara ka sara zameen mein dhans jayega. is lashker ki baitullah ki taraf paishqadmi ka sabab ek aadmi hoga jo na maloom wajuhaat ki bina par Baitullah mein panah lega. doosri Ahadees o qarain se maloom hota hai ke wo Imam Mehdi R.H hongey.\nJab matlooba Shakhs baitullah mein panah lega tou is ke sath kuch aur log bhi hongey jo thodey bohat hathyaron se laish hongey.\nKuch log majboran is lashker ke hamrah chalienge, kuch waisey hi tamasha dekhne ke liye aa jayenge aur kuch inke rastey mein moujood bazaron me khareed o farokht ke liye aaye hongey jabkey baaki lashker bagharz jung aaya hoga magar in sab ko ek janbish me zinda dargor kar dia jayega phir Roz e Qayamat har ek ko apni niyat par uthaya jayega.\nAllah Ta’ala hume is lashker ka hissa banney se mehfooz farmaye.\n63. Ek Qahtaani hukmaran hoga\n۞ Hadees: Hazrat Abu Huraira (R.A) se marvi hai ke Allah ke Rasool (Sallallahu Alaihay Wasallam) ne irshad farmaya: “Qayamat qayem nahi hogi hatta ke qahtaan se ek aadmi niklega jo logon ko apne Asaa se hankega.”\nSahih Bukhari Kitab ul Fitan 7117\n۞ Hadees: Muhammad bin jubair farmatey hai ke main quraish ke ek wafad ke sath muawiya (R.A) ke paas tha ke inhe maloom huwa ke Abdullah bin Umro (R.A) bayan karte hai ke Anqareeb Qabeela Qahtaan ka ek badshah hoga. Hazrat Muawiya (R.A) Ghazabnak ho kar kharey huwey aur Allah Ta’ala ki Shayan e Shaan humd o sana karne ke baad farmaya: “Amma ba'ad! Mujhe maloom huwa hai ke tum mein se kuch log aise Aahadees bayan karte hai ke jo kitab Allah me hai na Aahadees Rasool (Sallallahu Alaihay Wasallam) mein. Aisay&#x